Johor hantar 66 atlet wakili Malaysia ke Sukan Sea Kemboja

(Exco Belia, Sukan,Pembangunan Usahawan, Koperasi dan Sumber Manusia Johor, Mohd Hairi Md Shah)

JOHOR BAHRU, 10 April- Sektor sukan di Johor akan kembali rancak selepas bulan Ramadhan, dengan siri kejohanan sukan yang telah dirangka Majlis Sukan Negeri Johor (MSNJ), diteruskan membabitkan setiap persatuan sukan.Exco Belia, Sukan,Pembangunan Usahawan, Koperasi dan Sumber Manusia Johor, Mohd Hairi Md Shah memaklumkan, fokus MSNJ pada Ramadhan, tertumpu pada latihan ringan dalam kalangan atlet.Selain kejohanan sukan, temasya Sukan SEA 2023 di Kemboja juga akan menghangatkan kancah sukan negeri, dengan jangkaan pembabitan 66 atlet Johor, mewakili Malaysia, pada Mei ini.Atlet Johor terdiri daripada 35 atlet lelaki dan 31 atlet wanita bertanding dalam sukan olahraga, akuatik, badminton, bola keranjang, kriket, berbasikal, hoki dan tinju."Dalam bulan Mei ini, kita akan menghantar atlet yang terlibat mewakili negara dalam temasya Sukan Sea di Kemboja dan jika diberikan peluang, saya juga akan sama- sama menghantar delegasi ke sana,"katanya.Selain itu, anjuran Sukan Bangsa Johor, peringkat Dewan Undangan Negeri (DUN) Johor yang dijangka berlangsung bulan Julai kelak dilihat dapat terus merancakkan sektor sukan negeri, untuk tahun ini.Beliau berkata demikian semasa Program Bubur Lambuk  Orang Muda Johor di Johor Bahru, yang turut dihadiri Ketua Pengimbang Johor, Andrew Chen Kah Eng.Program menyaksikan 600 petugas dan penduduk setempat menyediakan empat ribu pek bubur lambuk, yang akan diedarkan kepada perumahan rakyat miskin di Kawasan Sri Stulang.

(Mohd Hairi Md Shah membantu menyediakan bubur lambuk)


Sistem pemberian subsidi bahan api dijangka siap pada Ogos

KUALA LUMPUR, 10 April-Sistem pemberian subsidi bahan api secara bersasar dijangka siap pada Julai atau Ogos ini.

Timbalan Menteri Kewangan, Datuk Seri Ahmad Maslan berkata, tarikh penguatkuasaannya masih belum ditetapkan Bagaimanapun Datuk Seri Ahmad memberi jaminan, pemberian subsidi bersasar itu akan tetap meliputi pengangkutan awam selain kenderaan pengguna, barangan dan nelayan.Beliau memaklumkan perkara itu ketika menggulung perbahasan RUU Perbekalan Tambahan (2022) 2023 Bacaan Kali Kedua."Kita ada jawatankuasa khas untuk laksana subsidi bersasar.Kita dapat data daripada JPJ, JPN, LHDN. Kita elakkan harga RON 95, RM2.05 seliter dan Diesel RM2.15 sen seliter", katanya disini.Dalam pada itu, beliau turut memaklumkan,RM4.1bilion berjaya dijimatkan kerajaan hasil pemberian subsidi elektrik secara bersasar pada separuh pertama tahun ini."Kerana kita ambil langkah berjimat-cermat, kta dapat jimatkan RM4.1 bilion hasil subsidi elektrik bersasar yang bermula Januari hingga Jun 2023", kata Ahmad lagi.

Pada 26 Mac lalu, Datuk Seri Ahmad Maslan, dilaporkan berkata Kerajaan masih berusaha membangunkan pengumpulan data yang komprehensif sebelum menetapkan kriteria yang bersesuaian terhadap pihak atau individu yang akan menerima subsidi bersasar di negara ini.

Katanya lagi, pelaksanaan pemberian subsidi secara bersasar ini akan dibuat secara berperingkat tertakluk kepada ketersediaan dan mengekalkan fokus kerajaan dalam memastikan kos sara hidup rakyat terutamanya golongan B40 tidak terjejas.

(Datuk Seri Ahmad Maslan, Timbalan Menteri Kewangan/FOTO RTM)


KPT, SC meterai MoU bangun Program Graduan Pasaran Modal

KUALA LUMPUR, 10 April- Kementerian Pendidikan Malaysia (KPT) bersama Suruhanjaya Sekuriti Malaysia (SC) hari ini memeterai memorandum persefahaman (MoU) bagi membangun Program Graduan Pasaran Modal (CMGP).Ia bertujuan meningkatkan ilmu dan kebolehpasaran graduan terutamanya bagi industri pasaran modal dalam tempoh tiga tahun.Menurut Menteri Pendidikan Tinggi, Datuk Seri Mohamed Khaled Nordin, program tersebut selari dengan komitmen KPT untuk memastikan kebolehpasaran graduan dapat ditingkatkan.Tambah beliau, program tersebut mampu menampung kekurangan tenaga kerja mahir selain menghasilkan graduan yang lebih bersedia untuk diterap ke dalam pasaran modal tersebut. Hal tersebut akan mengurangkan defisit tenaga mahir di pasaran modal, seterusnya mempertingkatkan kebolehpasaran graduan.CMGP akn dilancarkan oleh Perdana Menteri, Datuk Seri Anwar Ibrahim dalam masa terdekat.

(Menteri Pendidikan Tinggi, Datuk Seri Mohamed Khaled Nordin)


Jelajah Ramadan KEDAHfm santuni asnaf

(Sharimah Abu Bakar menyampaikan sumbangan kepada penerima)

ALOR SETAR, 10 April- Prihatin dengan nasib golongan yang memerlukan khususnya di bulan Ramadan, skuad Jelajah Ramadan KEDAHfm tidak ketinggalan tampil menghulurkan sumbangan. Kali ini, seramai 30 asnaf menerima sumbangan berupa barangan keperluan harian. Pengarah Jabatan Penyiaran Malaysia Negeri Kedah, Sharimah Abu Bakar berkata, penerima sumbangan terdiri daripada golongan asnaf terpilih dari sekitar kariah Masjid Nurul Ittifaq, Jalan Peremba, Alor Setar. "Saya harap sumbangan ini akan dapat meringankan sedikit bebanan kepada penerima-penerima sempena bulan Ramadan dan menambahkan keceriaan untuk sambutan Hari Raya Aidilfitri."Ini juga adalah sebagai tanda prihatin RTM Kedah kepada seluruh masyarakat setempat,"katanya.Beliau bercakap kepada pemberita selepas menyampaikan sumbangan tersebut di Masjid Nurul Ittifaq, Jalan Peremba, Alor Setar, pagi tadi. Perasaan syukur dan terima kasih diatas keprihatinan Radio Televisyen Malaysia (RTM) khususnya KEDAHfm terhadap golongan kurang bernasib baik disambut baik. "Saya ucap berbanyak terima kasih kepad RTM dan para penyumbang, penaja yang bagi sumbangan kepada kami, kami boleh jadikan sumbangan ini untuk kegunaan harian,"kata Wan Isa Abdullah, wakil penerima sumbangan Jelajah Ramadan KEDAHfm.Selain sumbangan, pelbagai aktiviti turut diadakan. Antaranya, gotong-royong memasak bubur lambuk dan kuiz bersama Ahli Jawatankuasa, AJK Masjid Nurul Ittifaq dan warga KEDAHfm. "Program-program sebegini seharusnya diteruskan dan Jelajah Ramadan telah masuk tahun ke-11, untuk di Kedah kami sangat berbesar hati telah memilih tiga buah masjid untuk kita tampilkan iaitu Masjid Nurul Ittifaq, Masjid IPK dan Masjid Bukhari,"menurut Penerbit Program Jelajah Ramadan KEDAHfm, Suryani Mohamed.Konvoi Jelajah Ramadan KEDAHfm 2023 yang turut disertai 77 buah motosikal sebagai simbolik kepada sambutan ulang tahun RTM ke-77 dilepaskan di perkarangan Kompleks Penerangan dan Penyiaran Sultan Abdul Halim, Jalan Kuala Kedah.


Kerajaan mansuh ujian teori Lesen Vokasional PSV, GDL

(Menteri Pengangkutan, Anthony Loke ketika sidang media khas di Putrajaya)

PUTRAJAYA, 10 April- Kerajaan memansuhkan ujian teori untuk semua Lesen Vokasional bagi kategori Lesen Kenderaan Perkhidmatan Awam (PSV) dan Lesen Kenderaan Barangan (GDL) berkuat kuasa serta merta.Menteri Pengangkutan, Anthony Loke berkata pemohon hanya perlu menduduki dan melengkapkan kelas teori sahaja sebelum dikeluarkan lesen berkenaan."Ini adalah salah satu yang sudah tentunya akan memudahcarakan ramai pemohon, namun calon bagi kategori Lesen PSV untuk bas dan GDL untuk lori bersendi masih wajib melalui latihan dan lulus ujian amali atau praktikal sebelum mendapat Lesen Vokasional,"katanya.Tambahnya lagi selaras dengan hasrat pendigitalan Kementerian Pengangkutan, pelaksanaan kelas teori bagi semua kategori Lesen Vokasional juga dibenarkan secara atas talian.Ia sama ada menerusi platform disediakan Jabatan Pengangkutan Jalan (JPJ), Institut Memandu (IM) atau syarikat Perniagaan pengantaraan berkelayakan yang telah dikawal selia JPJ.Tempoh kelas teori sedia ada turut dikekalkan.Sementara itu, Anthony memaklumkan had usia maksima pengunaan kenderaan dalam kelas teksi dan e-hailing dilanjutkan daripada 10 tahun kepada 15 tahun berkuatkuasa 1 Januari 2023.Katanya, dasar itu terpakai ke atas kenderaan e-hailing di seluruh negara dan semua teksi di Semenanjung Malaysia merangkumi teksi biasa, teksi lapangan terbang dan teksi mewah.Jelasnya lagi pengunaan kenderaan teksi dan e-hailing sentiasa tertakluk kepada kelulusan pemeriksaan berkala bagi memastikan hanya kenderaan yang mematuhi syarat teknikal dan ciri keselamatan dilesenkan untuk beroperasi di atas jalan raya.Beliau juga berharap dengan pelaksanaan dasar baharu itu, beban pemandu teksi dan e-hailing dapat diringankan khususnya mereka yang terkesan sepanjang tempoh pandemik COVID-19 lalu.


Tuntutan palsu RM1.185 juta, Azlan Man mengaku tidak bersalah

(Datuk Seri Azlan Man/FOTO FAIL BERNAMA)

KANGAR, 10 April- Bekas Menteri Besar Perlis didakwa di Mahkamah Sesyen Kangar atas lima pertuduhan mengemukakan tuntutan palsu membabitkan kemudahan cuti seberang laut berjumlah lebih RM1.185 juta.Tertuduh, Datuk Seri Azlan Man bagaimanapun mengaku tidak bersalah selepas semua pertuduhan dibacakan jurubahasa di hadapan Hakim Norsalha Hamzah.Mengikut kesemua pertuduhan, Azlan sebagai Menteri Besar Perlis didakwa menggunakan beberapa dokumen mengandungi butiran palsu bagi membuat tuntutan kemudahan Cuti Seberang Laut ke London, United Kingdom sedangkan tidak ada perjalanan seperti yang dituntut tersebut.Dokumen itu antaranya invois dan sebut harga tiket penerbangan pergi balik dan hotel penginapan yang dikeluarkan Sri Kedawang Travel & Tours (W) Sdn Bhd dan Aidil Travel & Tours Sdn Bhd, selain Pesanan Kerajaan Negeri Perlis (borang AM 75E) yang didakwa digunakan bagi membuat tuntutan kos tiket penerbangan, hotel penginapan dan pengangkutan.Kesemua kesalahan didakwa dilakukan di Pejabat Setiausaha Kerajaan Negeri Perlis, Kompleks Dewan Undangan Negeri, Persiaran Wawasan di sini, antara Disember 2013 hingga Disember 2017.Pendakwaan dibuat mengikut Seksyen 18 Akta Suruhanjaya Pencegahan Rasuah Malaysia (SPRM) 2009.Sabit kesalahan, boleh dihukum di bawah Seksyen 24 akta sama, yang memperuntukkan hukuman penjara maksimum 20 tahun dan denda tidak kurang lima kali tuntutan palsu atau RM10,000, mengikut mana lebih tinggi.

Mahkamah memerintahkan jaminan RM50,000 dikenakan bagi semua pertuduhan dengan seorang penjamin dan pasport perlu diserahkan kepada mahkamah.Azlan diwakili peguam Burhanudeen Abdul Wahid manakala pendakwaan dikendalikan Timbalan Pendakwa Raya SPRM Ahmad Akram Gharib.Terdahulu, Ahmad Akram turut memohon kepada mahkamah agar kes itu dipindahkan ke Mahkamah Majistret Kuala Lumpur bagi memudahkan prosiding berkenaan memandangkan tertuduh bakal didakwa atas satu lagi pertuduhan membabitkan kesalahan Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2011.Mahkamah kemudian menetapkan 12 Mei ini sebagai tarikh sebutan kes.

Berita berkaitanBekas MB Perlis Azlan Man dijangka didakwa hari ini


Sisa pepejal meningkat 10 peratus pada Aidilfitri

JOHOR BAHRU, 10 April-SWM Environment Sdn. Bhd. (SWM Environment) menjangkakan peningkatan sisa pepejal sekitar 10 peratus menjelang Aidilfitri.Peningkatan tersebut adalah berdasarkan peningkatan jumlah sisa pepejal setiap tahun pada bulan Ramadan.Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir berkata jumlah sisa pepejal meningkat dalam tempoh lima tahun sehingga 21 peratus."Kalau kita buat perbandingan pada bulan Ramadan tahun 2022 sebanyak 252,521 tan sisa makanan meningkat berbanding tahun 2019 iaitu 208,143 tan dan sebanyak 44.5 peratus daripada sisa pepejal itu ialah sisa makanan", katanya ditemui semasa sidang media Majlis Pelancaran OPS Hari Raya SWM Environment dan berbuka puasa bersama pengamal media di Nusajaya, Johor.Bagi pelancaran operasi kali ini, seramai 4,475 petugas SWM Environment akan bertugas seperti biasa bagi memenuhi keperluan aktiviti pembersihan di 15 kawasan Pihak Berkuasa Tempatan (PBT).

(Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir/FOTO RTM)


Maritim Terengganu gagalkan cubaan seludup rokok bernilai hampir RM1.2 juta

(Pengarah Maritim Negeri Terengganu, Kepten Maritim Mohd Khairulanuar Abd Majid menunjukkan sebahagian daripada rokok yang dirampas)

KUALA TERENGGANU, 10 April- Aktiviti menyeludup masuk dua juta batang rokok putih dengan nilai hampir RM1.2 juta di Muara Sungai Setiu, digagalkan Agensi Penguatkuasaan Maritim Malaysia-Maritim Negeri Terengganu bawah Operasi Khas Seludup Rokok Putih-Op SEROP pada pukul 5.30 pagi semalam.Ia hasil daripada maklumat risikan selama beberapa hari oleh agensi tersebut. Pengarah Maritim Negeri Terengganu, Kepten Maritim Mohd Khairulanuar Abd Majid berkata, bagi melaksanakan operasi tersebut, sebuah bot maritim ditugaskan bagi memantau lokasi yang dikenal pasti, iaitu di persekitaran perairan Besut. Hasilnya, bot rondaan tersebut mengesan sebuah bot pancung enjin sangkut yang bergerak dalam keadaan mencurigakan dan memasuki kawasan cetek untuk meloloskan diri selepas menyedari kehadiran mereka diperhatikan. Maklumat diperolehi itu kemudiannya disalurkan kepada pasukan bertugas di darat untuk proses penahanan. Pada masa yang sama, pasukan tersebut mengesan sebuah lori lima tan dalam keadaan mencurigakan sebelum serbuan dilaksanakan. "Kesemua rokok ini belum dipastikan dari mana asalnya lagi, tapi masih dalam siasatan. Ketika bot dihampiri, semua krew terjun melarikan diri, berapa orang juga saya tidak pasti kerana keadaan gelap,"katanya.Hasil pemeriksaan lanjut di kawasan tersebut menemukan sejumlah bungkusan plastik hitam berisi rokok putih, ditinggalkan suspek sebelum melarikan diri. Kepten Maritim Mohd Khairulanuar berkata demikian pada sidang media di perkarangan Ibu Pejabat Maritim Negeri di Kuala Terengganu. Menurutnya, kes terbabit disiasat dibawah Seksyen 135 (1)(d), Akta Kastam 1967. Selain itu siasatan terperinci juga sedang dijalankan menggunakan sumber yang ada bagi mengesan dan memburu suspek.

(Bot yang digunakan oleh penyeludup turut dirampas Maritim Terengganu)


SK Bandar Sri Damansara imarah Ramadan dengan bertadarus

KUALA LUMPUR, 10 April-Sekolah Kebangsaan Bandar Sri Damansara di ibu negara mempunyai cara tersendiri bagi mengimarahkan bulan Ramadan.Warga sekolah akan mengambil bahagian dalam program Tadarus Al-Quran selama 30 minit.Inisiatif tersebut membolehkan pelajar-pelajar Islam berkumpul dan mengisi masa lapang dengan aktiviti bertadarus dengan bimbingan ustaz dan ustazah yang bertugas.Menurut Ketua Panatia Pendidikan Islam SKBBSD,Marzidah Mohamad Shaari, objektif program tersebut ialah untuk melahirkan rasa syukur dengan kedatangan bulan Ramadan dan melahirkan insan yang bertakwa," katanya ketika ditemui media.Tambah Marzidah, tahun ini program Tadarus Al-Quran memaparkan sedikit kelainan dengan pembahagian pelajar dua peringkat iaitu tahap satu dan tahap dua.Kumpulan tahap satu akan hanya memfokuskan kepada surah-surah Lazim, manakala pelajar tahap dua pula akan bertadarus secara berkumpulan dengan bimbingan Ustaz dan Ustazah.Selain tadarus, aktiviti takzirah Ramadan, pertandingan tulisan khat, pertandingan tulisan jawi serta majlis berbuka puasa turut dianjurkan oleh sekolah tersebut.

( Pelajar Sekolah Kebangsaan Bandar Sri Damansara isi masa bertadarus di kelas semasa rehat/FOTO RTM)


Kastam Kelantan rampas 900,040 batang rokok seludup

(Wan Jamal Abdul Salam Wan Long menunjukkan rokok yang dirampas)

TUMPAT, 10 April- Jabatan Kastam Diraja Malaysia (JKDM) Kelantan merampas 900,040 batang rokok seludup pelbagai jenama bernilai lebih RM606,000 termasuk cukai dalam tiga operasi berasingan di Pasir Puteh dan Machang, Selasa lalu. Pengarahnya, Wan Jamal Abdul Salam Wan Long berkata, kesemua rokok berkenaan dipercayai diseludup dari selatan tanah air untuk pasaran di negeri itu.Jelasnya, menerusi operasi pertama, anggota turut menahan seorang lelaki tempatan berusia 26 tahun yang dipercayai bertindak sebagai transporter dan merampas 20,520 batang rokok di dalam sebuah kenderaan di tepi Jalan Kampung Gong Stopa, Jalan Kota Bharu- Kuala Terengganu,Pasir puteh“Serbuan kedua dilakukan ke atas sebuah rumah tidak bernombor di Kampung Gong Dato Pasir Puteh dan berjaya merampas 28,800 batang rokok pelbagai jenama serbuan ketiga pula dilakukan ke atas sebuah rumah di Taman Sri Machang dan berjaya merampas 850,720 batang rokok pelbagai jenama” Beliau berkata demikian pada sidang media di Pejabat Cawangan Penguatkuasaan Kastam Pengkalan Kubor, Tumpat. Mengulas lanjut katanya, modus operandi yang digunakan adalah dengan membawa masuk rokok-rokok terbabit menggunakan kenderaan penumpang dengan jumlah yang sedikit dan disimpan di premis transit sebelum diedarkan. Siasatan masih dijalankan bagi mengenalpasti pembekal rokok seludup terbabit dan kes disiasat di bawah Seksyen 135 (1) dan Seksyen 135 (1) (e) Akta Kastam 1967.

(Pengarah Kastam Kelantan, Wan Jamal Abdul Salam Wan Long)


MAIM sasar RM5.8 juta kutipan zakat

(Kadar zakat fitrah bagi negeri Melaka kekal seperti tahun lalu iaitu RM7, RM14 dan RM21)

TANJUNG BIDARA, 10 April- RM5.8 juta disasarkan Majlis Agama Islam Melaka (MAIM) bagi kutipan zakat fitrah di Melaka tahun ini.Sasaran itu kata Timbalan Pengerusi MAIM, Datuk Md Rawi Mahmud meningkat kira-kira 12% berbanding tahun lalu yang berjumlah RM5.15 juta.Beliau optimis jumlah itu mampu dicapai berdasarkan kutipan tahun lalu yang berjaya melebihi sasaran iaitu RM5.6 juta.Untuk itu seramai 1,010 amil dilantik bagi proses kutipan zakat fitrah selain pembayaran boleh dibuat secara dalam talian menerusi aplikasi Melaka Pay, i-zakat atau imbas kod QR di facebook rasmi Zakat Melaka."Saya yakin org Islam di negeri Melaka yang membayar zakat banyak kemudahan yang kita gunakan kerana ami-amil boleh dikatakan berada di semua tempat termasuk di kampung-kampung, pusat beli belah, bazar Ramadan juga ada,"kata Datuk Md Rawi.Jabatan kerajaan juga boleh memohon kepada Zakat Melaka untuk melantik seorang amil bagi kutipan zakat di jabatan berkenaan.Kadar zakat fitrah bagi negeri Melaka kekal seperti tahun lalu iaitu RM7, RM14 dan RM21 dengan galakan kadar bayaran mengikut jenis beras yang dimakan.

(Timbalan Pengerusi MAIM, Datuk Md Rawi Mahmud)


Pelajar tingkatan empat maut terbabit kemalangan

SUNGAI PETANI, 10 April- Seorang pelajar tingkatan empat maut, manakala dua pelajar tingkatan tiga cedera selepas motosikal ditunggang mereka terbabit dalam kemalangan di Jalan Kampung, Bukit Belah, Tikam Batu,Sungai Petani pada Sabtu.Pelajar Sekolah Menengah Kebangsaan (SMK) Pekula Jaya dari Kampung Masjid, Tikam Batu, Muhammad Khal Iskandar Dimaz 16 tahun meninggal dunia akibat cedera parah di kepala.Sementara dua lagi pelajar berusia 15 tahun, masing-masing cedera kaki kanan dan bahagian muka serta kaki. Menurut Ketua Polis Daerah Kuala Muda, Asisten Komisioner Zaidy Che Hassan menerusi kenyataan berkata nahas membabitkan tiga motosikal, pada pukul 11.15 malam.Kesemua mangsa dikejarkan ke Hospital Sultan Abdul Halim (HSAH) namun Muhammad Khal Iskandar disahkan meninggal dunia dalam perjalanan ke hospital.Kemalangan disiasat mengikut  Seksyen 41(1) Akta Pengangkutan Jalan (APJ) 1987.


Menu Rahmah jadi magnet di bazar Ramadan

MASJID TANAH, 10 April- Penyediaan Menu Rahmah memberi limpahan rezeki kepada peniaga di bazar Ramadan.Di Melaka, menu rahmah menjadi penarik untuk pengunjung membeli juadah yang disediakan di Bazar Ramadan Rahmah BRR."Menu Rahmah ibarat magnet, daya panarik kepada pengunjung di bazar Ramadan. Daripada segi keuntungan, tidak lah terlalu banyak, namun ia menarik orang ramai untuk berbelanja sekali gus menaikkan ekonomi setempat," kata Mohd Hafiz Mohd Azlan, peniaga BRR."Ia adalah satu inisiatif yang baik, terpulang kepada peniaga sama ada dia nak jual ikut inisiatif Menu Rahmah atau tidak tapi kami selaraskan semua menu kami bawah RM5," menurut Muhammad Khidir Azuan Mohd Azlan, seorang lagi peniaga BRR.Seramai 47 peniaga daripada tiga lokasi BBR di Melaka menyambut inisiatif kerajaan secara sukarela bagi menyediakan menu kadar harga rendah.


Bekas MB Perlis tiba di mahkamah bagi pertuduhan akta SPRM

(Datuk Seri Azlan Man/FOTO FAIL BERNAMA)

KANGAR, 10 April- Bekas Menteri Besar Perlis Datuk Seri Azlan Man tiba di Kompleks Mahkamah Kangar di sini pagi ini bagi menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009.Beliau yang berpakaian kemeja biru cerah serta berseluar slack biru gelap tiba bersendirian kira-kira 8.15 pagi dan terus masuk ke Mahkamah Sesyen 1.Turut hadir bekas Ahli Dewan Undangan Negeri (ADUN) Kayang Hamizan Hassan dan bekas Setiausaha Akhbar Menteri Besar Perlis Saiful Daniel Mohd Yusof yang juga bekas calon BN bagi DUN Sena pada Pilihan Raya Umum ke-15 (PRU15).Azlan akan menghadapi pertuduhan di hadapan Hakim Norsalha Hamzah.Azlan diwakili peguam Burhanudeen Abdul Wahid manakala pendakwaan akan dikendalikan Timbalan Pendakwa Raya SPRM Ahmad Akram Gharib.

Azlan, 64, menjadi ADUN Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada PRU15.Azlan yang merupakan Menteri Besar Perlis dari 2013 ke 2022 juga gagal mempertahankan jawatan Ketua UMNO Bahagian Kangar pada pemilihan parti itu, baru-baru ini. -BERNAMA


Rumah terbakar: Kanak-kanak tujuh tahun rentung

(Anggaran peratusan kemusnahan kebakaran adalah 80 peratus pada rumah pertama dan 50 peratus pada rumah bersebelahan/FOTO JBPM)

AYER HITAM, 10 April- Seorang kanak-kanak perempuan berusia tujuh tahun maut dalam kebakaran membabitkan dua buah rumah di Jalan Paya Terubong, Kampung Pisang, Air Itam, di sini, malam tadi.Mangsa, G. Sri Laavanya 7 tahun, ditemui rentung manakala terdapat seorang lagi wanita berusia 50 tahun yang turut mengalami kecederaan ditangan.Timbalan Pengarah Jabatan Bomba dan Penyelamat Malaysia (JBPM) Negeri Pulau Pinang, TS Zulfahmi Sutaji, berkata terdahulu pihaknya menerima panggilan berhubung kejadian pada jam 11.19 malam.Katanya, sepasukan 18 anggota dari Balai Bomba dan Penyelamat (BBP) Paya Terubong dan Jalan Perak bergegas ke lokasi sebaik menerima maklumat dengan dibantu 50 anggota Pasukan Bomba Sukarela (PBS) dari Bukit Bendera, Bagan Ajam, Jalan Perak, Padang Lalang serta Air Itam."Setiba di tempat kejadian, api didapati marak membakar tiga rumah kampung yang berkedudukan rapat di antara satu sama lain."Berdasarkan maklumat awal, dipercayai seorang kanak-kanak berusia tujuh tahun terperangkap dalam rumah berkenaan dan api dapat dikawal pada jam 12.45 pagi."Pasukan bomba menghadapi kesukaran berikutan tiada laluan masuk bagi jentera ke lokasi selain menggunakan hos sejauh 150 meter dari jalan utama ke kawasan kejadian," katanya ketika ditemui di lokasi, awal pagi tadi.Zulfahmi berkata, pasukan penyelamat kemudian menemukan mayat kanak-kanak itu dalam keadaan mengiring dan rentung sepenuhnya kira-kira lapan meter dari pintu utama rumah berkenaan."Kanak-kanak itu dipercayai terperangkap di bilik tidur berdasarkan terdapat katil berhampiran mangsa.

(Pasukan penyelamat menemukan mayat kanak-kanak itu dalam keadaan mengiring dan rentung sepenuhnya kira-kira lapan meter dari pintu utama rumah berkenaan/FOTO JBPM)

"Kanak-kanak itu dipercayai panik dan dalam keadaan asap tebal, mangsa cuba lari sama ada ke bilik air atau ke jalan keluar berhampiran namun siasatan kemudian akan menentukan puncanya," katanya.Beliau berkata, mangsa yang cedera dibawa ke Hospital Pulau Pinang (HPP) bagi mendapatkan rawatan manakala mayat kanak-kanak itu diserah kepada polis sebelum dihantar ke hospital sama untuk dibedah siasat."Punca serta nilai kerugian masih dalam siasatan dan operasi tamat pada jam 1.23 pagi," katanya.


Tragedi ikan buntal: JKNJ tunggu laporan makmal

JOHOR BAHRU, 10 April-Jabatan Kesihatan Negeri Johor (JKNJ) masih menunggu laporan makmal bagi melengkapkan kertas siasatan kes kematian pasangan warga emas akibat memakan ikan buntal.Exco Kesihatan dan Perpaduan Negeri, Ling Tian Soon berkata, kertas siasatan lengkap akan diserahkan kepada Pejabat Timbalan Pendakwa Raya (DPP) bagi memutuskan sama ada pembekal ikan berkenaan akan didakwa atau sebaliknya." Mengikut laporan forensik memang kesan dari ikan buntal. Pejabat Kesihatan selesaikan dakwaan atau tidak kita perlu hantar kepada pihak DPP bagi tindakan selanjutnya. Laporan makmal pula akan diperolehi dalam tempoh tiga minggu", katanya pada sidang media semasa majlis berbuka puasa di Johor Bahru pada Ahad.Pasangan warga emas itu menikmati hidangan itu pada 25 Mac lalu namun isterinya berusia 83 tahun maut selepas beberapa jam mendapatkan rawatan.Manakala, suaminya berusia 84 tahun maut Sabtu lalu.

(Exco Kesihatan dan Perpaduan Johor, Ling Tian Soon/FOTO RTM)


Melaka warta cuti umum Pengisytiharan Kemerdekaan Malaysia

MASJID TANAH,10 April-Hari Pengisytiharan Kemerdekaan Malaysia akan diwartakan sebagai cuti kelepasan am Melaka dalam tempoh terdekat.Ketua Menterinya, Datuk Seri Abdul Rauf Yusoh berkata, pemberian cuti yang dijangka bermula tahun hadapan itu bagi memperingati Pengisytiharan Kemerdekaan Negara oleh Almarhum Tunku Abdul Rahman Putra Al-Haj, 67 tahun lalu di Banda Hilir.Beliau berkata, kajian dan rujukan lanjut akan dijalankan bersama Arkib Negara Malaysia sebelum perkara ini diumumkan."Cuti (umum) sedia ada kita pindahkan pada cuti umum Hari Pengisytiharaan Kemerdekaan Malaysia cuti sedia ada di Melaka tidak ditambah dan tidak dikurangkan."Tarikh cuti umum berkenaan saya akan beritahu kemudian selepas saya dapatkan tarikh tepat dan betul untuk dirujuk sebagai hari berkenaan daripada Arkib Negara," katanya kepada pemberita selepas melancarkan Bazar Ramadan Rahmah (BRR) Negeri Melaka di BRR Pekan Masjid Tanah di sini pada Ahad.Seramai 47 peniaga daripada tiga lokasi Bazar Ramadan Rahmah (BRR) menyambut inisiatif kerajaan secara sukarela bagi menyediakan menu kadar harga rendah.

(Ketua Menteri Melaka, Datuk Seri Abdul Rauf Yusoh/FOTO RTM)


Menu Rahmah, pelan prabayar perpaduan bantu inflasi sederhana

KUALA LUMPUR, 10 April- Inisiatif Menu Rahmah dikenal pasti sebagai antara beberapa langkah yang membantu mengekalkan kadar inflasi yang rendah sejak beberapa bulan lalu.Menteri Ekonomi Rafizi Ramli menjelaskan inflasi merosot pada kadar sederhana 3.7% pada Januari tahun ini berbanding paras tertinggi 4.7% Ogos tahun lalu, yang kemudiannya banyak dipengaruhi oleh kos makanan dan minuman yang tinggi.“Inflasi berlaku pada kadar sederhana selama lima bulan berturut-turut didorong oleh pelbagai inisiatif yang dilaksanakan kerajaan,” katanya dalam jawapan bertulis di parlimen.Menurut Rafizi, Menu Rahmah merupakan salah satu inisiatif awal Kerajaan Perpaduan bawah program 'Payung Rahmah' yang disasarkan untuk membantu golongan miskin.Menu Rahmah yang diperkenalkan pada penghujung Januari lalu menawarkan hidangan berharga tidak melebihi RM5 khusus untuk golongan miskin tegar bagi membantu mereka menghadapi kenaikan kos sara hidup.Ia dilihat sebagai satu langkah yang baik namun, beberapa pemimpin pembangkang dilaporkan mengambil peluang untuk mensensasikan inisiatif tersebut secara negatif.Antaranya, ahli parlimen dari Kapar, Dr Halimah Ali yang memberi amaran bahawa Menu Rahmah berkemungkinan boleh menyebabkan kanser, penyakit autoimun dan juga autisme kerana menggunakan bahan mentah yang rendah kualiti.Malah ada juga yang berkata inisiatif berkenaan hanya akan berfungsi sebagai penyelesaian jangka pendek tetapi tidak benar-benar menangani isu kos sara hidup.Selain Menu Rahmah, Rafizi berkata langkah lain termasuk Pakej Perpaduan Prabayar Internet Mudah Alih, yang menawarkan pelan prabayar pada harga mampu milik RM30, dan skim kawalan harga maksimum untuk lapan barangan semasa musim perayaan Tahun Baharu Cina.Dua lagi inisiatif yang diketengahkan beliau ialah Program Penyeragaman Harga (PPH) kawasan luar bandar membabitkan tujuh barangan, dan program jualan langsung dari ladang yang diadakan sebulan sekali yang menyaksikan barangan dijual pada harga jauh lebih murah.“Kerajaan turut menyediakan pelbagai bantuan sosial termasuk bantuan tunai kepada golongan sasar bagi membantu mereka menghadapi kos sara hidup yang tinggi.“Bayaran bagi fasa pertama bantuan tunai Rahmah kepada 8.7 juta individu B40 berjumlah RM1.67 bilion telah diagihkan secara berperingkat mulai 17 Januari.Rafizi berkata demikian sebagai maklum balas kepada Datuk Nik Muhammad Zawawi Salleh sama ada kadar inflasi negara berada pada tahap yang membimbangkan.Menurut Rafizi, berdasarkan keadaan semasa, inflasi dijangka kekal terkawal sepanjang 2023, pada kadar antara 2.8% dan 3.8%.Beliau menyifatkan ini disebabkan prospek ekonomi yang lebih perlahan dan harga komoditi yang lebih stabil.“Kerajaan komited untuk memastikan ekonomi kekal kukuh, berdaya tahan dan mampan, serta menjamin kebajikan rakyat akan terus terpelihara,"kata Rafizi.


Tarikh Aidilfitri: Rujuk sumber rasmi - Fahmi

SHAH ALAM, 10 April - Umat Islam di negara ini diingatkan untuk merujuk kepada sumber rasmi termasuk saluran televisyen tempatan berkaitan tarikh Hari Raya Aidilfitri.Menteri Komunikasi dan Digital, Fahmi Fadzil berharap masyarakat tidak mudah percaya atau terpengaruh dengan sebarang sebaran yang dibuat di media sosial mengenai tarikh itu.

"Pengumuman kita yang terpakai hanya yang diumum oleh Penyimpan Mohor Besar Raja-Raja...jangan kita ambil tarikh dari Indonesia atau Emiriah Arab Bersatu dalam TikTok atau WhatsApp...kita perlu rujuk saluran rasmi maklumat yang disampaikan itu."Apa yang penting, rujuk yang rasmi, tidak pasti, jangan kongsi, itu peringatan saya kepada semua,” katanya ketika berucap pada Majlis Anugerah Usahawan Gempak 2023 di Stadium Malawati, malam tadi.Minggu lalu, tular di media sosial dan WhatsApp mengenai hebahan tarikh Hari Raya Aidilfitri yang dikatakan jatuh pada 21 April ini, berbeza jangkaan awal pada 22 April.Pada Jumaat, Pusat Astronomi Antarabangsa di Emiriah Arab Bersatu mengumumkan bahawa negara-negara Islam dijangka melihat hilal Syawal atau anak bulan pada hari Khamis, 20 April yang berkemungkinan menjadi penghujung bulan Ramadan.Susulan itu, Menteri di Jabatan Perdana Menteri (Hal Ehwal Agama), Datuk Mohd Naim Mokhtar memaklumkan perkara itu akan dibincangkan dalam Jawatankuasa Fatwa Majlis Kebangsaan, bagi memastikan Aidilfitri ‘mengejut’ seperti tahun lalu tidak berulang lagi.


Bekas MB Perlis Azlan Man dijangka didakwa hari ini

KANGAR, 10 April- Bekas Menteri Besar Perlis, Datuk Seri Azlan Man dijangka didakwa di Mahkamah Sesyen, di sini, hari ini, atas tuduhan rasuah.Beliau akan didakwa di bawah Akta Suruhanjaya Pencegahan Rasuah Malaysia (SPRM) 2009.Bekas Menteri Besar itu dijangka berdepan lima pertuduhan membuat tuntutan palsu berjumlah hampir RM1 juta, antara 2013 hingga 2017.Azlan dijangka berdepan tuduhan itu di hadapan Hakim Norsalha Hamzah pada pukul 8.30 pagi.SPRM turut menghantar nota jemputan kepada media untuk membuat liputan membabitkan tuduhan terhadap seorang bekas Menteri Besar di Mahkamah Sesyen Kangar, hari ini.Terdahulu, menerusi jemputan kepada media, SPRM tidak menamakan identiti sebenar bekas menteri besar itu.“Dengan ini adalah dimaklumkan, SPRM telah mendapat izin mendakwa terhadap seorang bekas menteri besar,” kata kenyataan itu.

(Bekas Menteri Besar Perlis, Datuk Seri Azlan Man / FOTO BERNAMA)

Azlan, berusia 60-an, menjadi Ahli Dewan Undangan Negeri (ADUN) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lalu dan kemudian tewas pada Pilihan Raya Umum ke-15 (PRU15) lalu.Azlan ialah Menteri Besar Perlis dari 2013 ke 2022.


FAMA buka 103 pasar tani, Jualan Khas Syawal Madani

TANGKAK, 10 April- Lembaga Pemasaran Pertanian Persekutuan (FAMA) akan membuka sejumlah 103 pasar tani di seluruh negara bagi melaksanakan Jualan Khas Syawal Madani mulai 15 April ini.Timbalan Ketua Pengarah (Operasi) Abdul Rashid Bahri, yang menanggung kerja Ketua Pengarah FAMA, berkata pasar tani itu yang memfokus kepada jualan barangan keperluan bagi menyambut Aidilfitri, akan beroperasi selama enam hari hingga 20 April dengan harga barangan yang berpatutan.Beliau berkata pasar tani itu, yang menyasarkan jualan sebanyak RM12.5 juta, akan dirasmikan oleh Menteri Pertanian dan Keterjaminan Makanan, Datuk Seri Mohamad Sabu di Pasar Tani Kelana Jaya pada 15 April.“Antara barangan yang akan dijual di pasar tani itu ialah daging, ayam dan sayur-sayuran manakala menjelang hari raya, kita akan menjual daun kelapa untuk dibuat ketupat,” katanya kepada Bernama selepas program Jelajah Semarak Ramadan Kerjasama Strategik FAMA-Bank Rakyat 2023 Peringkat Negeri Johor di Pasar Tani Kekal Bukit Gambir di sini, semalam yang turut dihadiri Pengarah FAMA Negeri Shahrizan Sudiman.

(Abdul Rashid Bahri / FOTO BERNAMA)

Abdul Rashid juga berkata pihaknya yakin barangan keperluan untuk menyambut ketibaan Syawal yang dijual di pasar tani itu mencukupi dan pemantauan secara ‘turun padang’ akan dilakukan.Menyentuh program itu, beliau berkata ia adalah untuk meraikan peniaga pasar tani dan warga kerja FAMA sempena bulan Ramadan serta Syawal.“Pemberian kit makanan oleh FAMA dan Bank Rakyat dalam program ini melibatkan 4,000 keluarga di seluruh negara dengan 200 penerima di Johor,” katanya. -BERNAMA


Sabah perlu peruntukan besar, naik taraf fasiliti kesihatan - Hajiji

KOTA KINABALU, 10 April- Ketua Menteri, Datuk Seri Hajiji Noor menerima kunjungan hormat daripada Menteri Kesihatan Malaysia, Dr. Zaliha Mustafa di kediaman rasmi Ketua Menteri, Sri Gaya, di sini.Hajiji diberi taklimat program dan projek pembangunan kesihatan yang telah dan akan dilaksanakan oleh Kementerian Kesihatan di Sabah.Dalam pada itu, Hajiji meminta Kementerian Kesihatan memberi keutamaan kepada Sabah daripada segi agihan peruntukan pembangunan dan menaik taraf fasiliti kesihatan di negeri itu. Katanya, Sabah merupakan antara negeri yang mempunyai jumlah hospital dan klinik terbanyak di Malaysia namun kebanyakannya berada dalam keadaan usang serta daif.

“Sabah amat memerlukan agihan peruntukan pembangunan yang saksama dan lebih besar berbanding negeri-negeri lain, termasuk untuk pembinaan baharu dan menaik taraf infrastruktur dan fasiliti kesihatan sedia ada di negeri ini,” menurutnya dalam kenyataan, semalam.


Isu pengampunan Najib: Ikut prosedur sedia ada - Ahmad Zahid

MACHANG, 10 April- UMNO menegaskan tindakan memohon ihsan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah untuk pengampunan penuh bekas Perdana Menteri, Datuk Seri Najib Razak, bukan berdasarkan tekanan atau desakan politik.Presidennya, Datuk Seri Dr Ahamd Zahid Hamidi sebaliknya berkata, apa yang dilakukan mereka adalah mengikut prosedur dan perundangan yang sedia ada.Jelas Timbalan Perdana Menteri, terserah kepada Lembaga Pengampunan untuk mempertimbangkan permohonan tersebut.Kini, pihaknya sedang berusaha untuk mendapatkan tarikh bagi menghadap Yang di-Pertuan Agong. "Sebagai sebuah parti tentunya kami prihatin terhadap bekas pemimpin kami. Kita telah berikhtiar utk memperoleh tarikh dan insya-Allah kita yakin dalam waktu terdekat tarikh itu akan diberikan kepada kami," katanya.Menurutnya, UMNO sebulat suara memberi dokongan dengan lebih 3,000 tandatangan diambil oleh Ketua UMNO Bahagian, Pergerakan Wanita, Pemuda dan Puteri bagi memohon pertimbangan itu. Terdahulu, Datuk Seri Dr Ahmad Zahid menghadiri Majlis Tautan Kasih Ramadan di Pusat Transformasi Ilmu Bukit Tiu, Machang yang turut dihadiri, Pengerusi Badan Perhubungan UMNO Kelantan, Datuk Ahmad Jazlan Yakub. Sementara itu, UMNO turut mengulangi rayuan kepada rakyat Kelantan supaya memberi peluang dan mandat kepada parti itu pada Pilihan Raya Negeri (PRN) akan datang.

Timbalan Perdana Menteri yang juga Menteri Kemajuan Desa dan Wilayah (KKDW) Datuk Seri Dr Ahmad Zahid Hamidi pada sidang media sempena majlis Santunan Kasih Ramadan KKDW di Pusat Transformasi ilmu Bukit Tiu / FOTO BERNAMA

Beliau berkata, pihaknya berjanji akan melakukan perubahan besar kepada Kelantan terutama bagi menyelesaikan masalah air dan membangunkan infrastruktur termasuk di kawasan luar bandar. "Insya-Allah kalau kerajaan negeri itu bawah kita ada pelbagai tatacara, kewangan serta tata kelola pentadbiran yang kita boleh lakukan."Insya-Allah Kerajaan Negeri Kelantan kita akan bantu jika dipimpin oleh parti yg sama dengan parti di Putrajaya," katanya. Menurut beliau yang juga Menteri Kemajuan Desa dan Wilayah, sukar untuk pihaknya membantu menyelesaikan masalah dialami penduduk sekiranya negeri itu bukan dibawah Kerajaan Persekutuan memandangkan peruntukan diterima agak terhad.


Projek RM7.2 bilion ditender semula, ikut prosedur - KKDW

MACHANG, 9 April- Projek bernilai 7.2 bilion di bawah Kementerian Kemajuan Desa dan Wilayah (KKDW) yang diserahkan kepada kontraktor Program Jana Wibawa akan ditender semula selepas dibatalkan.Menterinya, Datuk Seri Dr Ahmad Zahid Hamidi berkata keputusan berkenaan dibuat oleh Kementerian Kewangan.Proses tender semula itu akan mengikut prosedur dan tataetika kewangan yang mesti dihormati."Kita tahu bahawa terdapat sedikit gangguan daripada segi pelaksanaannya, tetapi yakinlah kalau tataetika dan peraturan dipatuhi, ia akan dilakukan dengan segera. Projek-projek itu juga akan siap dalam tempoh ditetapkan," katanya kepada pemberita di sini.

(Proses tender semula itu akan mengikut prosedur dan tataetika kewangan yang mesti dihormati)


KKD sasar tubuh 186 PEDi di seluruh negara

KULAI, 9 April- Kementerian Komunikasi dan Digital (KKD) sasar menubuhkan 186 Pusat Ekonomi Digital (PEDi) di seluruh negara menjelang akhir tahun ini.Ini termasuk 11 PEDi baharu di JohorSasaran itu selaras dengan hasrat Perdana Menteri, Datuk Seri Anwar Ibrahim untuk memastikan kewujudan 1 DUN 1 PEDi.Timbalan Menterinya, Teo Nie Ching berkata kos setiap PEDi yang akan beroperasi nanti dihadkan kepada RM10,000 sebulan."Kita mengharapkan dengan kemudahan di setiap PEDi, dapat membantu memudahkan urusan mereka di pedalaman dan luar bandar," katanya selepas merasmikan Program Komunikasi Tindakan Setempat (KOMTIS) dan lawatan ke PEDi Felda Bukit Batu, di sini.

(Ini termasuk 11 PEDi baharu di Johor)


Peraturan, garis panduan pengurusan taska akan ditambah baik

KUCHING, 9 April- Kerajaan akan terus menambah baik peraturan dan garis panduan dalam pengurusan taska di seluruh negara.Menteri Pembangunan Wanita Keluarga dan Masyarakat, Datuk Seri Nancy Syukri berkata ia bagi mengelak insiden kanak-kanak tanpa penyeliaan berulang.Ia penting bagi memastikan kualiti asuhan di pusat taska selain berupaya menimbulkan rasa selamat dalam kalangan ibu bapa.Malah, sejak tempoh 10 tahun lepas banyak penambahbaikan garis panduan telah dikeluarkan kerajaan termasuk mewajibkan taska-taska memasang kamera litar tertutup (CCTV).“Pegawai dan penyelia kita mengetahui perkara yang harus dilakukan dan akan mengemaskini dari semasa ke semasa apa yang perlu dilakukan untuk memperbaiki keadaan di taska-taska," katanya kepada pemberita di sini.Beliau diminta mengulas insiden beberapa kanak-kanak di pusat asuhan di Putrajaya baru-baru ini yang menjadi mangsa gigitan kanak-kanak selain dibiarkan di dalam bilik isolasi daif tanpa pengawasan orang dewasa.


Kes Axia merah, penyebaran video akan disiasat

KULAI, 9 April- Kementerian Komunikasi dan Digital (KKD) melalui Suruhanjaya Komunikasi Multimedia Malaysia (MCMC) akan bekerjasama dengan Polis DiRaja Malaysia (PDRM) untuk menyiasat penyebaran video tular kes Axia merah.Timbalan Menterinya, Teo Nie Ching berkata tindakan itu bagi memastikan video yang mempunyai kandungan lucah itu tidak terus tersebar.Perbuatan menyimpan atau memiliki kandungan lucah juga salah mengikut Seksyen 233 Akta Komunikasi dan Multimedia 1998."Kami akan bekerjasama dengan PDRM memastikan kendungan lucah ini tidak disebarkan kerana ia menjadi kesalahan di bawah Akta Komunikasi dan Multimedia," katanya kepada pemberita selepas merasmikan Program Komunikasi Tindakan Setempat (KOMTIS) dan lawatan ke Pusat Ekonomi Digital (PEDi) Felda Bukit Batu, di sini.Beliau mengulas mengenai video tular kes Axia merah yang memapar perbuatan tidak senonoh seorang lelaki dan remaja wanita di Pasir Gudang, 6 April lalu.Kedua-dua individu dalam video berkenaan telah direman bagi membantu siasatan.Bagaimanapun, video yang dirakam mula disebar menerusi Twitter dan TikTok sehingga mendapat reaksi banyak pihak.

(Perbuatan menyimpan atau memiliki kandungan lucah juga salah mengikut Seksyen 233 Akta Komunikasi dan Multimedia 1998)


Agong, Raja Permaisuri santuni asnaf di Pekan

PEKAN, 9 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat ke Majlis Pengurniaan Sumbangan Kepada Golongan Asnaf dan Miskin yang menetap di Tanah Kesultanan Pekan.Turut berangkat Raja Permaisuri Agong, Tunku Azizah Aminah Maimunah Iskandariah.Kurniaan sumbangan berlangsung di Istana Mangga Tunggal yang merupakan istana kelahiran Seri Paduka Baginda pada 1959.Baginda berdua mengurniakan sumbangan peribadi dan Majlis Ugama Islam dan Adat Resam Melayu Pahang (MUIP) kepada 116 asnaf.Berangkat sama pada majlis tersebut,  Tengku Panglima Raja Tengku Amir Nasser Ibrahim Shah.

(Turut berangkat Raja Permaisuri Agong, Tunku Azizah Aminah Maimunah Iskandariah)


KPK, KPKM rangka strategi tingkat keterjaminan makanan negara

KUCHING, 9 April- Kementerian Perladangan dan Komoditi (KPK) bersama Kementerian Pertanian dan Keterjaminan Makanan (KPKM) sedang merangka beberapa strategi dalam meningkatkan tahap keterjaminan makanan di negara ini.Ia bukan sahaja melibatkan syarikat-syarikat besar, malah mengambil kira keperluan golongan petani serta peladang di peringkat akar umbi.Timbalan Perdana Menteri, Datuk Seri Fadillah Yusof berkata perkara tersebut akan dibentangkan di peringkat Kabinet dalam masa terdekat."Antara fokus utama adalah mengenal pasti jenis dan kualiti benih-benih tanaman serta baka haiwan ternakan, selain mendapatkan maklum balas daripada semua pemain industri."Usaha ini juga akan melibatkan kerjasama semua kementerian yang berkaitan agar Malaysia mempunyai bekalan makanan yang mencukupi tanpa bergantung kepada hasil import," katanya kepada pemberita di sini.


Kedai langsir terbakar, seorang wanita cedera

LIMBANG, 9 April- Seorang wanita yang juga pemilik kedai kain langsir di sini melecur di bahu, siku dan bahagian kaki selepas kedai miliknya di Jalan Buangsiol terbakar, awal pagi tadi.Ketua Jabatan Bomba dan Penyelamat Malaysia Zon 7 Limbang, Ramlan Marajan berkata sepasukan anggotanya bergegas ke lokasi kejadian sebaik sahaja menerima panggilan kecemasan pada pukul 10.30 pagi."Setibanya di lokasi, pihaknya mendapati sebuah rumah kedai dua tingkat jenis kekal terbakar di tingkat satu."Kebakaran membabitkan tempat penyimpanan kain."Hampir 40 peratus kedai berkenaan terbakar."Mangsa yang juga pemilik kedai, King Choon Moi, 49 tahun menerima rawatan awal di lokasi oleh anggota bomba manakala seorang pekerja lelaki yang berusia 18 tahun terselamat."Punca serta jumlah kerugian, masih dalam siasatan," katanya menerusi kenyataan.


Bumbung rumah tercabut, satu PPS dibuka di Sepang

SEPANG, 9 April - Satu pusat pemindahan sementara (PPS) dibuka di Balairaya Majlis Pengurusan Komuniti Kampung (MPKK) Pulau Meranti, Putra Perdana, Dengkil di sini, bagi menempatkan mangsa kejadian ribut.Menurut Ketua Polis Daerah Sepang ACP Wan Kamarul Azran Wan Yusof, PPS itu dibuka pada 10 malam tadi bagi menempatkan tujuh mangsa daripada satu keluarga."Kesemua mangsa ditempatkan ditempatkan di PPS itu selepas bumbung rumah mereka di Pangsapuri Angsaan, Bukit Puchong 2 tercabut diterbangkan angin akibat kejadian ribut," katanya dalam kenyataan pada Ahad.Katanya, sehingga kini pihaknya tidak menerima sebarang laporan berkaitan jumlah rumah yang rosak akibat insiden tersebut.Semalam, lebih 20 lokasi di sekitar Kampung Pulau Meranti, Taman Putra Perdana dan Pangsapuri Angsana Bukit Puchong 2, terjejas akibat ribut.Dalam kejadian kira-kira 4.30 petang itu beberapa infrastruktur awam, masjid, surau, premis perniagaan dan rumah penduduk turut mengalami kerosakan.

(Pusat pemindahan sementara (PPS) dibuka di Balairaya Majlis Pengurusan Komuniti Kampung (MPKK) Pulau Meranti, Putra Perdana, Dengkil/FOTO PDRM Sepang)


Gagal kemuka DSL, bot tunda ditahan

MIRI, 9 April- Sebuah bot tunda ditahan Agensi Penguatkuasaan Maritim Malaysia (Maritim Malaysia) Zon Maritim Miri kerana gagal mengemukakan Lesen Penghantaran Domestik (DSL) selain tidak melaporkan kepada pegawai pelabuhan berkenaan pertukaran nakhoda.Menurut pengarah Zon Maritim Miri, Kepten Maritim Mohd Shafiee Paing, bot itu ditahan ketika dalam pelayaran ke Kuala Baram pada jarak kira-kira 3.3 batu nautika barat laut Kuala Baram pada pukul 11.00 pagi, semalam."Bot terbabit dikendalikan lapan orang warga asing dan seorang warga tempatan yang berumur lingkungan 27 hingga 70 tahun."Kesemuanya memiliki pengenalan diri semasa pemeriksaan dilakukan."Kes disiasat di bawah Ordinan Perkapalan Saudagar 1952," katanya menerusi kenyataan.


Nenek 87 tahun ditemui selamat selepas hilang 40 jam

SIK, 9 APRIL - 'Tok nak balik rumah, Tok sejuk...lapaq...Tak buka posa lagi ni….' rintih warga emas itu dalam loghat Utara sebaik sahaja ditemui selepas 40 jam hilang dalam operasi mencari dan menyelamat awal pagi tadi.Saadiah Senawi atau lebih dikenali sebagai Tok Teh berusia 87 tahun ditemui pada pukul 3.35 pagi tadi di tepi sebatang Carok pada jarak kira-kira 1 kilometer dari lokasi mangsa dilaporkan hilang tengah hari Khamis lalu.Pengarah Briged Bomba Sukarela Yayasan Jariah Malaysia (BSYJM), Mahadzir Abdul Hamid berkata operasi mencari dan menyelamat (SAR) dimulakan pada hari yang sama selepas Tok Teh dikatakan hilang 12.30 tengah hari pada Khamis.“Mangsa ditemui selamat dan berada dalam keadaan tenang seolah-olah tiada apa yang berlaku."Namun, apa yang peliknya mangsa gagal dijejaki walaupun kawasan tempat mangsa ditemui itu pernah dilakukan beberapa kali usaha pencarian."Pemeriksaan awal mendapati mangsa tidak mengalami sebarang kecederaan. Mangsa diberikan selimut dan minuman sebelum dikejarkan ke hospital," katanya ketika dihubungi RTM di sini hari ini.Mangsa dilaporkan stabil dan sedang menjalani pemeriksaan dan pemantauan lanjut di hospital daerah Sik.Operasi SAR dianggotai pasukan Bomba, Angkatan Pertahanan Awam Malaysia (APM), polis, RELA dan penduduk kampung.

(Tok Teh berusia 87 tahun ditemui pada pukul 3.35 pagi tadi di tepi sebatang Carok/FOTO  BSYJM)


KPDN Perlis rampas 26,000 liter diesel bersubsidi

PADANG BESAR, 9 April- Sebanyak 26,000 liter minyak diesel bersubsidi dirampas Kementerian Perdagangan Dalam Negeri dan Kos Sara Hidup (KPDN) menerusi Ops Tiris.Ketua Pegawai Penguat Kuasa KPDN Perlis, Farah Alina Ropaie berkata maklumat tersebut hasil aduan orang awam serta risikan pihaknya."Berdasarkan siasatan awal, pemborong minyak berkenaan memperoleh bekalan minyak diesel daripada pemborong di Bukit Kayu Hitam, Kedah."Ketika pemeriksaan dijalankan di premis, pemborong gagal menyelenggara buku stok jualan minyak diesel, selain bekalan diperolehi meragukan."Hasil semakan buku stok mendapati mereka menjual minyak diesel ini kepada kenderaan Thailand."26,000 liter minyak diesel dan dokumen berkenaan disita untuk siasatan lanjut."Rampasan berkenaan dianggar bernilai RM55,900," katanya menerusi kenyataan.Katanya, kes disiasat di bawah Akta Kawalan Bekalan (AKB) 1961. Terdahulu, KPDN Perlis telah menjalankan tujuh tindakan kes menerusi Ops Tiris Sejak Mac lalu dengan tujuh suspek telah ditahan setakat ini.Ia melibatkan enam warga tempatan dan seorang warga Thailand dengan nilai rampasan sebanyak RM166,602.


Peruntukan tambahan PPR diharap rangkumi flat kos rendah

KUALA LUMPUR, 9 April- Peruntukan tambahan sebanyak RM35 juta bagi meningkatkan kemudahan di Projek Perumahan Rakyat (PPR) sekitar lembah Klang diharap turut merangkumi keperluan kawasan flat kos rendah.

Demikian dinyatakan Menteri Komunikasi dan Digital merangkap Ahli Parlimen Lembah Pantai, Fahmi Fadzil.

"Saya sedikit risau bukan hanya untuk kawasan PPR tetapi sebenarnya ada juga flat kos rendah yang hadapi masalah agak kronik tentang isu lif dan ini sedikit luar bidang kuasa DBKL. Blok Angkasa menghadapi masalah ini.

"Saya akan cuba bincang dengan pihak DBKL dan KPKT bagaimana kita boleh bantu kawasan-kawasan perumahan yang bukan bawah jagaan DBKL untuk isu lif," kata Fahmi selepas menghadiri Program Bubur Lambuk Yayasan TM serta menziarah dan menyampaikan sumbangan zakat di PPR, Lembah Pantai.

(Fahmi berkata peruntukan tambahan PPR diharap rangkumi flat kos rendah)


PUSPAKOM tawar pemeriksaan kenderaan percuma sempena Aidilfitri

SHAH ALAM, 9 April- Pusat Pemeriksaan Kenderaan Berkomputer (PUSPAKOM) menganjurkan kempen Pemeriksaan Kenderaan Sukarela Secara Percuma kepada semua pemilik kenderaan persendirian.Ketua Pegawai Eksekutifnya, Mohammed Shukor Ismail berkata pemeriksaan itu bermula esok hingga 20 April ini.Katanya, langkah itu bagi memastikan keselamatan pemanduan pada Aidilfitri."Pemilik kenderaan boleh hadir secara terus ke mana-mana cawangan PUSPAKOM di seluruh negara."Pemeriksaan itu tidak disediakan di cawangan Shah Alam, Taman Bukit Maluri dan Pasir Gudang."Unit Pemeriksaan Bergerak juga ditawarkan bagi pemeriksaan percuma di beberapa lokasi terpilih yang disenaraikan dalam laman web PUSPAKOM."Pemeriksaan itu tertumpu kepada aspek keselamatan termasuk pemeriksaan brek, pelincir sisi, tayar, asap, lampu, bahagian bawah dan atas kenderaan serta cermin gelap," katanya kepada pemberita di sini.


Lebih 200 keluarga di PPR Taman Mulia terima bantuan

KUALA LUMPUR, 9 April- Sebanyak 250 keluarga di Projek Perumahan Rakyat Taman Mulia disantuni menerusi agihan sumbangan bantuan berbentuk barangan kering, bubur lambuk dan makanan siap di masak.Isteri Perdana Menteri merangkap Ahli Parlimen, Bandar Tun Razak, Datuk Seri Dr Wan Azizah Wan Ismail, berkata ia merupakan salah satu inisiatif bagi membantu meringankan beban masyarakat di lokasi berkenaan sempena Ramadan.

(Isteri Perdana Menteri merangkap Ahli Parlimen, Bandar Tun Razak, Datuk Seri Dr Wan Azizah Wan Ismail)

Selain usaha jangka panjang melibatkan kolaborasi MyPrihatin dan Prudential BSN Takaful juga sedang dirangka bagi membantu mengurangkan kadar miskin tegar di kawasan tersebut."Alhamdulilah sumbangan daripada My Prihatin dan PRUBSN yang telah membantu kami hari itu. Kita bagi sumbangan ramadan bakul kasih dan bakul rahmah. Namun dlm jangka masa panjang kita hendak membantu mereka untuk menjana pendapatan."Saya berterima kasih kepada mereka kerana menolong kami di Bandar Tun Razak kerana peratus tertinggi di wilayah", katanya kepada media selepas agihan pek Sumbangan Prihatin Ramadan di Projek Perumahan Rakyat Taman Mulia.Secara keseluruhannya sebanyak 9,250 sumbangan berbentuk pek makanan di agihkan keseluruh negara bagi menyantuni golongan kurang berkemampuan.


KUALA LUMPUR, 9 April- Penangguhan pewartaan Pelan Struktur Kuala Lumpur 2040 (PSKL 2040) diharap memberi ruang kepada Dewan Bandaraya Kuala Lumpur (DBKL) mendengar keluh-kesah rakyat, Menteri Komunikasi dan Digital merangkap Ahli Parlimen Lembah Pantai Fahmi Fadzil.

Perkara itu penting bagi memastikan perancangan dasar Kuala Lumpur mengambil kira suara pelbagai pihak termasuk persatuan penduduk.

"Harapan saya dengan penangguhan bagi perwartaan atau kelulusan yang akan diberikan kepada pelan stuktur ini memberi sedikit ruang untuk bukan hanya mendengar keluh kesah rakyat tetapi saya rasa ada kewajaran pihak DBKLmemberi maklum balas. Ada persatuam penduduk atau NGO yang memaklumkan kepada saya, mereka banyak bagi pandangan tetapi tidak ada maklum balas," kata Menteri Komunikasi dan Digital merangkap Ahli Parlimen Lembah Pantai, Fahmi Fadzil selepas menghadiri Program Bubur Lambuk Yayasan TM serta menziarah dan menyampaikan sumbangan zakat di PPR, Lembah Pantai di sini.

Sebagai Ahli Parlimen di kawasan Kuala Lumpur, beliau akan meneliti pelan tersebut dan memastikan dibangunkan dengan mengambil kira unsur manusiawi selaras prinsip MADANI.

(Fahmi berkata PSKL 2040 perlu ambil kira unsur manusiawi)


COVID-19: KPM tingkat SOP di sekolah

KUALA LUMPUR, 9 April- Prosedur Operasi Standard (SOP) di sekolah-sekolah di bawah Kementerian Pendidikan Malaysia (KPM) terus dipertingkatkan.Ini susulan peningkatan penularan jangkitan COVID-19 melibatkan murid-murid, guru dan kakitangan sekolah. Menurut Timbalan Ketua Pengarah Pendidikan Malaysia (Sektor Operasi Sekolah), Dr Norisah Suhaili, pihaknya juga sentiasa memantau dan mendapatkan perkembangan dari semasa ke semasa sekiranya terdapat peningkatan kes di sekolah-sekolah."KPM juga akan bekerjasama rapat dengan Kementerian Kesihatan Malaysia (KKM) bagi memastikan penularan jangkitan tersebut terkawal."Pihak KPM turut mengeluarkan Surat Siaran untuk mengingatkan kembali warga sekolah tentang pentingnya pematuhan SOP terutamanya kebersihan diri. Ia turut memerlukan kerjasama semua pihak termasuk ibu bapa,"katanya kepada pemberita di sini.


Manfaatkan Unit MyMudah tarik lebih banyak pelabur

KUANTAN, 9 April- Kerajaan negeri termasuk agensi dan Pihak Berkuasa Tempatan (PBT) diminta supaya terus memberi kerjasama dalam memanfaatkan Unit Malaysia Mudah atau MyMudah yang dilaksanakan bawah Perbadanan Produktiviti Malaysia (MPC).Inisiatif tersebut dilihat dapat membantu menarik lebih ramai pelabur sekali gus melonjakkan status produktiviti dan daya saing.Ketua Setiausaha Negara, Tan Sri Mohd Zuki Ali berkata, pelaksanaan MyMudah mampu mengurangkan beban peraturan tidak wajar kepada peniaga."Bertujuan memudahkan urusan perniagaan agar dapat memberi kelelbihan kepada kerajaan negeri dalam menarik lebih banyak pelabur ke dalam negeri."Jadi dengan memudahkan urusan perniagaan, pertumbuhan ekonomi tempatan akan dapat ditngkatkan dan pada masa sama peluang pekerjaan akan diwujudkan bagi anak tempatan," kata Mohd Zuki ketika berucap bersempena Persidangan MyMudah 2023 Peringkat Negeri Pahang di sini.

(Tan Sri Mohd Zuki berkata kerajaan negeri termasuk agensi dan PBT diminta supaya terus memberi kerjasama dalam memanfaatkan MyMudah yang dilaksanakan bawah MPC)

Tambah beliau, pelaksanaan unit tersebut dapat membantu kerajaan negeri memantapkan lagi ekosistem perniagaan.

Dalam masa sama, Insiatif Bitara MADANI turut dilaksanakan dengan fokus utama memberi keselesaan kepada orang ramai.Antaranya menggurangkan kesesakan di hospital, Lapangan Terbang Antarabangsa KL (KLIA) serta pembangunan sekolah daif di seluruh negara. Turut hadir, Setiausaha Kerajaan Negeri Pahang, Datuk Seri Dr. Sallehuddin Ishak.Dalam ucapannya, beliau memaklumkan bahawa kerajaan Pahang merupakan negeri pertama di wilayah Pantai Timur yang menubuhkan Unit MyMudah.Pelaksanaan inisiatif itu melibatkan 100% Pihak Berkuasa Tempatan (PBT) serta Pejabat Daerah dan Tanah (PDT) negeri.Sehingga kini, sebanyak 174 unit MyMudah telah ditubuhkan dengan melibatkan 19 kementerian, 59 agensi, 4 kerajaan negeri, 18 agensi kerajaan negeri, 22 PBT dan 52 persatuan perniagaan.


KUALA LUMPUR, 9 April- Kurikulum Digital perlu diperkasakan berdasarkan prinsip pembinaan kurikulum yang baik dalam usaha melahirkan pelajar dalam bidang Transformasi Pendidikan Teknikal dan Latihan Vokasional (TVET).

Seiring dengan itu, transformasi digital perlu diperkenalkan bertujuan mempersiapkan graduan TVET bagi pasaran kerja dalam pengeluaran pintar pada masa akan datang.

Pengarah Eksekutif Pusat Pembangunan Kemahiran Perindustrian Melaka (MISDEC), Haiqal Syukri Jantan berkata peluang dan ruang yang ada perlu dimanfaatkan sebaiknya untuk menerokai bidang digital.

"Pihak kerajaan banyak menyediakan platform-platform yang berguna untuk TVET dari segi digital, dari segi IR 4.0, dari segi strategi pemasaran, dari segi pembangunan perniagaan semua secara digital. Jadi rebutlah peluang ini kerana peluang ini adalah peluang yang terbaik. Ketika dan saat ini adalah paling sesuai untuk kita mulakan," katanya.

Sementara itu, Pensyarah Pusat Pengajian Pendidikan Universiti Utara Malaysia, Prof. Madya Dr. Nurulwahida Azid @ Aziz berpendapat warga pendidik perlu memainkan peranan penting dalam membangunkan kurikulum digital ini untuk memotivasikan pelajar dalam proses pengajaran dan pembelajaran.

"Melalui elemen-elemen multimedia dan juga VR ataupun kecerdasan buatan itu sendiri boleh memainkan peranan memotivasikan pelajar itu sendiri. Berdasarkan kepada dapatan-dapatan kajian saya memang menakjubkan bukan sahaja kepada pelajar TVET tetapi juga pelajar sekolah rendah, sekolah menengah dan prasekolah," kata beliau kepada RTM.

(Perkasanakan kurikulum digital berdasarkan prinsip yang baik)


Gangguan air tidak jejas persiapan Aidilfitri

IPOH, 9 April- Insiden paip pecah dan gangguan air di Perak Tengah dan Manjung tidak akan menjejaskan persiapan penduduk setempat menjelang sambutan Aidilfitri.Kerajaan negeri memberi jaminan bahawa segala kerja-kerja baik pulih dan persediaan telah dibuat sepenuhnya memastikan masalah terbabit tidak berulang.Pengerusi Jawatankuasa Infrastruktur, Tenaga, Air dan Pengangkutan Awam Negeri, Datuk Seri Mohammad Nizar Jamaluddin berkata, masalah air yang berlaku sebelum ini di daerah terbabit telah diselesaikan sepenuhnya pada dua hari lepas."Jadi untuk itu sepanjang hari raya Aidilfitri ini, insya-Allah kawasan-kawasan yang dulu terlibat dalam insiden itu insya-Allah mereka tidak akan hadapi. Kita telah membuat kerja pemulihan."LAP (Lembaga Air Perak) telah membuat kerja pemulihan. Insya-Allah kita akan dapat bertahan lama," kata Mohammad Nizar ditemui pemberita ketika hadir ke Program Bantuan Meriah Beraya Sejahtera Bersama Kerajaan Negeri Perak bersempena Sambutan Aidilfitri 2023 di Dewan Carsem Maju Rapat bagi kawasan DUN Sungai Rapat.Bantuan baucer RM150 dan kotak makanan disampaikan kepada 130 orang penerima yang memerlukan.Program itu diselaras oleh Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan Negeri Perak.

(Datuk Seri Mohammad Nizar berkata gangguan air tidak jejas persiapan Aidilfitri)


Rumah mampu milik: Kebajikan warga Lembah Pantai didahulukan

(Fahmi ditemu bual dalam Program Bubur Lambuk Yayasan TM serta menziarah dan menyampaikan sumbangan zakat di PPR, Lembah Pantai)

KUALA LUMPUR, 8 April- Kebajikan warga Lembah Pantai didahulukan bagi pemilikan projek perumahan mampu milik. Tegas Menteri Komunikasi dan Digital merangkap Ahli Parlimen Lembah Pantai Fahmi Fadzil, usaha ini dilihat dapat mengurangkan kepadatan isi rumah terutama di kawasan Projek Perumahan Rakyat (PPR) di sekitar Lembah Pantai."Antara perkara yang saya sedang usahakan untuk pastikan kalau ada rumah-rumah yang akan dibina di kawasan kawasan ini perumahan Lembah Pantai."Kita utamakan warga Lembah Pantai dahulu sebelum komuniti luar kalau ada projek tidak semestinya projek perumahan rakyat tapi program program perumahan mampu milik sebagai contoh untuk membantu komuniti setempat," kata Fahmi selepas menghadiri Program Bubur Lambuk Yayasan TM serta menziarah dan menyampaikan sumbangan zakat di PPR, Lembah Pantai di sini. Program Bubur Lambuk Yayasan TM menyediakan 1,500 pek bubur lambuk dan sumbangan zakat berupa pek makanan dan wang tunai kepada 300 golongan yang memerlukan.

(Fahmi ditemui selepas hadir dalam Program Bubur Lambuk Yayasan TM serta menziarah dan menyampaikan sumbangan zakat di PPR, Lembah Pantai)


Program Shopping Raya Kasih POKB masuki tahun keempat

(Kesemua mereka diperuntukkan RM150 seorang untuk membeli kelengkapan seperti baju raya, songkok, tudung dan kasut)

KOTA BHARU, 9 April- 121 kanak-kanak dibawa membeli pakaian hari raya oleh Persatuan Orang Kota Bharu (POKB) di Kompleks beli belah di Kubang Kerian, Kota Bharu menerusi program Shopping Raya Kasih POKB 2023. Presiden POKB, Datuk Nik Izani Nik Ibrahim berkata kesemua mereka yang terdiri daripada anak-anak yatim, asnaf dan orang kurang upaya berumur 3 hingga 17 tahun itu diperuntukkan RM150 seorang untuk membeli kelengkapan seperti baju raya, songkok, tudung dan kasut. Katanya, ini merupakan tahun keempat program sedemikian diadakan bagi memastikan kanak-kanak daripada golongan itu dapat bersama-sama meraikan hari raya dalam suasana meriah. “Pihak POKB ini memang kita faham bahawasnya kita ni membantu mereka yang memerlukan kita tahu bahawasanya hari raya ni paling penting untuk kanak-kanak kalau tak ada baju baru tu takdelah raya dia. Jadi hari raya ni adalah untuk meriahkan anak-anak itu." kata Nik Izani kepada pemberita ketika ditemui dalam program Shopping Raya Kasih POKB 2023 di pusat beli belah di Kubang Kerian di sini.

(Datuk Nik Izani berkata program Shopping Raya Kasih POKB masuki tahun keempat)

Bagi program itu pihaknya memperuntukkan sebanyak RM20,000 hasil sumbangan ahli POKB seramai 2,000 orang.Bagi penerima sumbangan yang juga merupakan kanak-kanak OKU, Atiqúr Rahman El Uqyle Lokman Hakim, dia berasa gembira kerana menerima baju raya untuk Aidilfitri kali ini. “Gembira amat terima kasihlah untuk ni dapat bantuan anak saya ni. Beli baju raya dia bei beli pamperslah untuk dia untuk adik dia sekalilah beli baju.” kata penerima bantuan, Atiqúr Rahman El Uqyle Lokman Hakim.


Tiga lelaki ditahan di tepi jalan, miliki dadah

KUCHING, 9 April- Tiga lelaki ditahan di dalam sebuah kereta di tepi Jalan Datuk Ajibah Abol, di sini, semalam, kerana disyaki memiliki pelbagai jenis dadah.Ketua Polis Daerah Kuching, Asisten Komisioner Ashmon Bajah berkata, pemeriksaan yang dilakukan oleh anggota dari Bahagian Siasatan Jenayah Daerah (BSJND) Kuching sekitar pukul 11.00 pagi itu menjumpai barang mencurigakan seberat 20.89 gram di dalam beg yang disandang ketiga-tiga suspek."Polis menjumpai ketulan kristal disyaki syabu seberat 5.10 gram, serbuk putih disyaki ketamin (9.4 gram), sembilan biji pil disyaki erimin 5 (2.58 gram) dan 10 biji pil disyaki ecstacy seberat 3.81 gram."Ketiga-tiga suspek juga didapati positif dadah jenis benzo dengan salah seorang daripadanya memiliki rekod lampau dadah," katanya dalam kenyataan hari ini.Menurut Ashmon, kesemua dadah yang dirampas dianggarkan bernilai RM2,325.

Kes disiasat di bawah Seksyen 39A(1) dan Seksyen 15(1)(a) Akta Dadah Berbahaya 1952.


Hanya dua lori tidak lebih muatan - JPJ Perlis

(Anggota Bahagian Penguatkuasa JPJ Perlis melakukan pemeriksaan terhadapkenderaan perdagangan)

ARAU, 9 April- Sebanyak 53 Notis Arah Timbang dikeluarkan oleh Bahagian Penguatkuasa Jabatan Pengangkutan Jalan (JPJ) Perlis terhadap pelbagai jenis kenderaan berat yang membawa muatan secara berlebihan, bagi tempoh Januari hingga Mac ini.Pengarah JPJ Perlis, Fatimah Mohamed Ali Piah berkata, kebanyakan kenderaan berat yang dikenakan notis terbabit adalah lori yang membawa muatan batu kerikil, simen dan dolomite secara berlebihan.Katanya, sebanyak 35 kes saman membawa muatan secara berlebihan di bawah peruntukan Kaedah 89, Kaedah Pengangkutan Jalan 1987 telah dikenakan kepada pemilik dan pemandu lori.Selain itu, sebanyak 16 Notis Saman bagi kesalahan Gagal Hadir Timbang dikeluarkan kepada pemandu lori yang engkar atau gagal mematuhi Notis Arah Timbang.Daripada 53 notis yang dikeluarkan, hanya dua kes sahaja lori yang ditimbang tidak melebihi had muatan yang ditetapkan.Jelas Fatimah, penguatkuasaan undang-undang melibatkan kenderaan perdagangan khususnya kenderaan yang membawa muatan secara berlebihan menjadi fokus utama pihaknya dalam mengurangkan kadar kemalangan dan kematian.

(Fatimah Mohamed Ali Piah (kiri) bersama anggota JPJ Perlis dalam operasi mengesankenderaan perdagangan yang melanggar syarat muatan)


Delegasi Saudi di Iran selepas perjanjian bersejarah

(Menteri Luar Arab Saudi Putera Faisal bin Farhan (kiri) dan Menteri Luar Iran Hossein Amir-Abdollahian di Beijing pada Khamis/Agensi Akhbar Saudi/AFP)

RIYADH, 9 April- Delegasi Arab Saudi tiba di Tehran untuk membincangkan pembukaan semula misi diplomatik kerajaan di Iran, dua hari selepas pertemuan bersejarah di Beijing antara menteri luar kedua-dua negara."Delegasi diplomatik Saudi tiba di Iran untuk membincangkan pembukaan semula misinya selepas tujuh tahun tidak beroperasi," kata kementerian luar Riyadh. Agensi berita Saudi, SPA pula melaporkan, "delegasi teknikal Saudi bertemu Ketua Protokol Iran, Mehdi Honardoust di kementerian luar di sini.Lawatan tersebut sebahagian daripada "pelaksanaan perjanjian tiga pihak" tajaan China yang dicapai pada 10 Mac antara dua kuasa serantau, untuk memulihkan hubungan yang terputus pada 2016.Kedua-dua musuh lama Asia Barat itu kini berjanji untuk bekerjasama.Dalam pertemuan di Beijing, Menteri Luar Arab Saudi, Putera Faisal bin Farhan dan rakan sejawatannya dari Iran, Hossein Amir-Abdollahian berikrar untuk membawa keselamatan dan kestabilan ke wilayah Teluk yang bergolak.“Kedua-dua pihak menekankan kepentingan untuk mengambil tindakan susulan terhadap pelaksanaan Perjanjian Beijing dan pengaktifannya dalam cara yang meluaskan kepercayaan bersama dan bidang kerjasama serta membantu mewujudkan keselamatan, kestabilan dan kemakmuran di rantau ini,” kata mereka dalam satu kenyataan bersama. -AFP

(Putera Faisal bin Farhan dan rakan sejawatannya dari Iran, Hossein Amir-Abdollahian telah berikrar untuk membawa keselamatan dan kestabilan di rantau Teluk yang bergolak/REUTERS)


220 anak yatim di Kedah terima sumbangan Aidilfitri

(Tuanku Hajah Haminah Hamidun menyampaikan bantuan kepada anak yatim di daerah Yan)

YAN, 9 April- Seramai 220 anak yatim dari 11 daerah di Kedah menerima sumbangan Hari Raya Aidilfitri daripada Yayasan Anak-anak Yatim Sultanah Haminah (YAYSH) bagi tahun 2023. Ahli Lembaga Pengarah YAYSH, Datuk Rosli Awang berkata, sumbangan diserahkan secara berperingkat di daerah berkenaan bermula dengan daerah Yan, semalam.Beliau berkata, kesemua anak yatim berkenaan menerima bantuan berupa kelengkapan hari raya, duit raya dan hamper.“Saya berharap dengan sumbangan ini sedikit sebanyak dapat membantu anak yatim sekalian bagi meringankan beban perbelanjaan membeli kelengkapan Hari Raya Aidilfitri,” katanya ketika ditemui selepas Majlis Pengurniaan dan Sumbangan Aidilfitri Yayasan Anak-anak Yatim Sultanah Haminah tahun 2023 peringkat Daerah Yan di Masjid Sultanah Haminah, Dulang Kechil di sini.Semalam, seramai 20 anak yatim dari daerah Yan menerima sumbangan itu yang disampaikan oleh Che Puan Besar Kedah, Tuanku Hajah Haminah Hamidun.Ia merupakan acara tahunan yayasan berkenaan bagi membantu anak-anak yatim dari keluarga kurang berkemampuan di negeri tersebut.

Tahun lalu, seramai 120 anak yatim terlibat dalam penerimaan sumbangan YAYSH.Sementara itu, Pegawai Daerah Yan, Mohamad Subhi Abdullah yang turut hadir pada majlis itu berkata, penerima sumbangan daripada daerah terbabit melibatkan enam pelajar lelaki dan tiga pelajar perempuan sekolah menengah serta lima murid lelaki dan lima murid perempuan sekolah rendah.“Sumbangan yang diberikan oleh YAYSH ini amat istimewa sekali dan begitu bermakna kepada mereka yang memerlukan. Ia sekurang-kurangnya dapat membantu meringankan beban para penerima dan keluarga bagi menyambut Syawal yang akan menjelang tiba," katanya.

(Tuanku Hajah Haminah Hamidun (duduk,tengah) bersama anak-anak yatim di daerah Yan)


Tiga sekawan tersepit, dua maut

(Keadaan kereta yang terlibat kemalangan di Sri Gading, Johor)

BATU PAHAT, 9 April- Dua lelaki maut dan seorang lagi cedera akibat tersepit dalam kemalangan di Sri Gading, Jalan Kluang-Batu Pahat, Johor, sekitar pukul 12.40 tengah malam tadi.Kemalangan melibatkan sebuah kereta yang dinaiki tiga sekawan itu yang terbabas dan merempuh dua buah kenderaan lain yang berada di dalam sebuah bengkel berdekatan.

Ketua Balai Bomba dan Penyelamat (BBP) Penggaram, Timbalan Penguasa Bomba (TPgB) II Firdaus Ahmad ketika dihubungi berkata, dua mangsa berusia 19 tahun dan 22 tahun yang tersepit disahkan meninggal dunia oleh pasukan perubatan.Mayat kedua-dua mangsa diserahkan kepada polis untuk tindakan lanjut.Sementara itu, seorang lagi mangsa yang cedera berusia 20 tahun berjaya menyelamatkan diri sebelum anggota bomba tiba di tempat kejadian.Mangsa dibawa ke hospital untuk rawatan lanjut.

(Kereta yang dinaiki tiga mangsa terbabas dan merempuh dua kenderaandi sebuah bengkel)


Treler terbakar di KM 252 Lebuhraya Plus

(Foto FB Jabatan Bomba dan Penyelamat Malaysia)

KUALA KANGSAR, 9 April- Sebuah treler terbakar sebanyak 50% di bahagian hadapan dalam kejadian di Kilometer (KM) 252, Lebuhraya Utara Selatan (PLUS) arah utara, Perak, semalam.Anggota dari Balai Bomba dan Penyelamat (BBP) Kuala Kangsar dan BBP Meru Jaya bersama jentera digegaskan ke lokasi selepas menerima panggilan kecemasan mengenai kejadian pada pukul 1.09 petang.Komander Operasi, Pegawai Bomba Kanan (PBK) II, Saiful Hanif bin Mahmad Ayub berkata, setibanya anggota di lokasi, pihaknya mendapati sebuah treler sedang terbakar dan memusnahkan sehingga 50% di bahagian kepala lori tersebut. Saiful berkata, kejadian tidak melibatkan sebarang mangsa.Anggota bomba menjalankan operasi pemadaman menggunakan salur bantu mula sehingga selesai. Operasi ditamatkan pada pukul 2.47 petang.


Lelaki ditemukan lemas di Tanjung Kling

TANJUNG KLING, 9 April- Seorang lelaki ditemukan lemas dalam sungai dekat Kampung Lereh, di sini, malam tadi.Jabatan Bomba dan Penyelamat Malaysia (JBPM) Melaka menerima panggilan kecemasan mengenai kejadian menerusi talian MERS 999 pada pukul 10.08 malam.Bertindak atas maklumat, pasukan dari Balai Bomba dan Penyelamat (BBP) Tangga Batu dengan bantuan Pasukan Penyelamat Di Air (PPDA) BBP Melaka Tengah telah digerakkan ke lokasi kejadian dengan jumlah keanggotaan termasuk pegawai kanan adalah seramai 17 orang bersama sebuah jentera LFRT, sebuah jentera Unit Bantuan Perkhidmatan Kecemasan (EMRS), sebuah lori angkut yang membawa sebuah bot penyelamat dan sebuah pacuan empat roda.Komander Operasi, Pegawai Bomba Kanan (PBK) II Ahmad Nyat berkata, maklumat awal yang diterima daripada pihak polis yang berada di lokasi, terdapat seorang lelaki berumur 30-an dikhuatiri lemas di dalam sungai.Bomba yang menjalankan operasi mencari dan menyelamat (SAR) di kawasan sekitar sungai akhirnya menemukan mangsa di dalam sungai tersebut.Mayat mangsa diserahkan kepada polis untuk tindakan selanjutnya.


526 masjid dan surau tubuh koperasi

(Datuk Seri Dr Abdul Fatah Abdullah)

KUALA LUMPUR, 9 April- Sebanyak 526 masjid dan surau di Malaysia sudah menubuhkan koperasi di qariah masing-masing.Menurut Pengerusi Angkatan Koperasi Kebangsaan Malaysia Berhad (ANGKASA), Datuk Seri Dr Abdul Fatah Abdullah, pendekatan penubuhan koperasi di Masjid dan Surau ini mampu membasmi kemiskinan di qariah masing-masing.Katanya, kesemua esemua koperasi berkenaan telah mencatatkan aktiviti perniagaan bernilai RM24.2 jutadan memberi manfaat kepada 43,000 ahlinya."Koperasi adalah platform yg terbaik jadi dalam konteks ini bagi komuniti Muslim kita akan membantu untuk menggerakkan koperasi qariah masjid sebagai platform kepada komuniti Islam yg ada di bandar ini untuk meningkatkan ekonomi mereka dan membawa mereka keluar daripada tekanan kemiskinan," katanya.Dalam pada itu, beliau menggalakkan baki 6,000 masjid dan surau di seluruh negara mewujudkan koperasi untuk manfaat komuniti setempat.

(Abdul Fatah berkata, sebanyak 526 masjid dan surau di Malaysia sudah menubuhkan koperasi di qariah masing-masing)

Beliau memberitahu RTM selepas menghadiri majlis berbuka puasa anjuran ANGKASA, Suruhanjaya Koperasi Wilayah Persekutuan dan Koperasi Masjid Al Mukhliseen Berhad di sini.Selain iftar bersama 60 orang anak yatim dan asnaf, turut disampaikan, bantuan wang tunai dan barang keperluan harian.


Lebih 20 lokasi di Putra Perdana dilanda ribut

(Beberapa kawasan di Putra Perdana dilanda ribut bersama hujan lebat petang semalam)

KUALA LUMPUR, 9 April-  Kejadian ribut di sekitar Kampung Pulau Meranti, Taman Putra Perdana dan Apartmen Angsana Bukit Puchong 2 mengakibatkan beberapa infrastruktur awam, masjid, surau, premis perniagaan dan rumah penduduk mengalami kerosakan, dalam kejadian kira-kira 3.30 petang semalam.Ahli Dewan Undangan Negeri (ADUN) Dengkil, Adhif Syan Abdullah menerusi Facebooknya memaklumkan menerima berita kejadian ribut itu membabitkan lebih 20 lokasi di kawasan berkenaan."Terima kasih kepada komuniti yang bertindak pantas membantu, saya bersimpati dengan semua yang terkesan dan berharap penduduk dapat bersabar dalam menghadapi dugaan di bulan Ramdan ini.|"Turut terkesan ribut peniaga-peniaga bazar ramadhan di Putra Perdana, saya harap dapat bersabar dgn dugaan ini."Saya telah menghubungi Jawatankuasa Bencana Daerah Sepang, Pejabat Daerah Tanah Sepang, Majlis Perbandaran Sepang, blai Bomba dan Penyelamat Cyberjaya, Agkatan Pertahanan Awam (APM) Sepang, Jabatan Kerja Raya (JKR) Sepang dan agensi-agensi berkaitansegera ke beberapa tempat untuk membantu serta mengenal pasti kerosakan yang berlaku dan Insya-Allah, saya akan salurkan bantuan sewajarnya."Semoga kita semua sentiasa selamat dan kekal dalam lindungan Tuhan," katanya.

(Adhif Syan meninjau kerja-kerja memulihkan kerosakan bumbung kediaman di lokasi terjejas ribut/FOTO FB Adhif Syan Abdullah)

Sementara itu, dalam satu hantaran dikemas kini awal pagi ini, beliau memaklumkan telah turun ke beberapa lokasi meninjau keadaan semasa kawasan terjejas ribut berkenaan."Saya turun ke Pangsapuri Angsana, Bandar Bukit Puchong 2 malam tadi, melihat keadaan bumbung rosak dan tercampak yang sedang dibersihkan oleh anggota APM Sepang.|"Turut hadir agensi berkaitan bersama Pengerusi Penduduk Pangsapuri Angsana dan keluarga penduduk terjejas ribut," katanya.Katanya lagi, Pihak Pengurusan Bencana Pejabat Daerah Tanah Sepang telah membuka Pusat Pemindahan Sementara (PPS) di Balai Raya Kampung Pulau Meranti bagi keluarga penduduk terkesan ribut."Insya-Allah hari ini  saya akan turun ke lokasi-lokasi yang lain," katanya.


Mangsa keracunan ikan buntal meninggal dunia, PKD buka siasatan

KLUANG, 9 April- Pejabat Kesihatan Daerah (PKD) Kluang membuka kertas siasatan mengikut Akta Makanan 1983 berhubung kes kematian pasangan warga emas selepas memakan ikan buntal goreng, 25 Mac lalu.Pengerusi Jawatankuasa Kesihatan dan Perpaduan Negeri Johor, Ling Tian Soon berkata, Jabatan Kesihatan Negeri Johor (JKNJ) menjalankan siasatan di lapangan termasuk mengenal pasti pembekal, pemborong dan penjual yang terbabit dalam urus niaga ikan beracun itu.Katanya, JKNJ mengadakan perbincangan dengan Jabatan Perikanan dan beberapa universiti tempatan yang mempunyai kepakaran dalam bidang perikanan serta toksin untuk mendapat penyelesaian menyeluruh berhubung isu berkenaan."Kerajaan negeri dan JKNJ mengambil maklum satu lagi kematian akibat keracunan makanan ikan buntal di Kluang," katanya dalam satu kenyataan pada malam Sabtu.Warga emas berusia 84 tahun yang koma selepas makan hidangan ikan buntal bersama isterinya bulan lalu, disahkan meninggal dunia, hari ini, menjadikan dua mangsa maut akibat memakan ikan sama.Warga emas itu, Eng Kuai Sin@ Ng Chuan Sing meninggal dunia selepas dirawat di Unit Rawatan Rapi (ICU) Hospital Enche' Besar Hajjah Kalsom (HEBHK), sejak 25 Mac lalu.Pada 29 Mac lalu, isterinya, Lim Siew Guan, 83, dilaporkan maut, manakala Kuai Sin dimasukkan ke ICU HEBHK selepas makan hidangan ikan berkenaan."Pada jam 5,20 pagi tadi, pesakit dikesan tidak responsif ketika jururawat menguruskan pesakit lain di HEBHK.

(Siew Guan (kiri) di samping Kuai Sin (kanan) korban keracunan ikan buntal/FOTO IHSAN Ng Ai Lee)

"Bantuan kecemasan diberikan serta-merta selama 30 minit dengan kehadiran pegawai perubatan sebelum mangsa diisytihar meninggal dunia pada jam 6.20 pagi," katanya."Pesakit dipindahkan ke wad perubatan pada Rabu lalu dalam keadaan sedar dengan tanda vital stabil," katanya.Tian Soon berkata, mayat diserahkan kepada Unit Forensik HEBHK sebelum dilepaskan kepada waris pada hari sama untuk tujuan pengurusan.


KUALA SELANGOR, 9 April- Sultan Selangor, Sultan Sharafuddin Idris Shah berkenan merasmikan  Masjid Taman Alam Jaya di Puncak Alam, Kuala Selangor, bersempena program berbuka puasa bersama rakyat. Bangunan setingkat yang mampu menampung kira-kira 2,000 jemaah dalam satu-satu masa itu menelan belanja RM10.396 juta.Masjid berkenaan yang didirikan di atas tanah tanah seluas 2.09 ekar siap pada Februari 2020 selepas dua tahun proses pembinaan berjalan.Di majlis itu juga  baginda berkenaan menerima pembayaran zakat perniagaan daripada empat buah syarikat berjumlah RM6.2  juta bagi pembayaran tahun 2022.Syarikat berkenaan ialah Perbadanan Kemajuan Negeri Selangor, Perbadanan Kemajuan Pertanian Selangor, Jakel Trading Sdn.Bhd. dan Lembaga Juruukur Tanah Malaysia. Selain itu baginda turut berkenaan  menyampaikan sumbangan Hari Raya kepada  544 asnaf fakir, miskin dan mualaf dengan jumlah agihan sebanyak RM272,000. Di majlis itu, baginda diiringi Tengku  Permaisuri Selangor Tengku Permaisuri Norashikin dan Raja Muda Selangor Tengku Amir Shah.

(Sultan Selangor berkenan rasmikan Masjid Taman Alam Jaya)


KEPALA BATAS, 8 April- 120 peserta tadarus al- Quran dari tiga masjid sekitar Pulau Pinang disantuni menerusi Jelajah Ramadhan MutiaraFM.Ia melibatkan Masjid Abdullah Fahim, Kepala Batas; Masjid Melayu, Lebuh Acheh dan Masjid Sembilang, Seberang Jaya.Penerbit program, Asri Ishak berkata memandangkan tarikh program tersebut dilaksanakan serentak dengan Hari Nuzul al-Quran, pihaknya mengambil inisiatif untuk menyantuni golongan itu.Pihaknya turut menziarahi lima keluarga asnaf sekitar Masjid Abdullah Fahim untuk menyampaikan bantuan.Berteraskan konsep Malaysia Madani, RTM Pulau Pinang juga menyampaikan 50 pek makanan asas kepada masyarakat bukan Islam."Pada tahun ni memandangkan 8 hari bulan jatuh sama dengan Nuzul al-Quran, jadi pendekatan kita untuk mendekatkan MutiaraFM dengan golongan yang terlibat dengan tadarus al-Quran, bertadabur. Itu antara sasaran kita," kata beliau.Sementara itu, Ketua Pegawai Eksekutif Halo Telco, Mohd Shukrie Rahim berkata pihaknya akan terus menjalankan kerjasama dengan RTM dalam membantu golongan memerlukan."Kita ada buat sumbangan untuk warga Cina . Lepas tu rumah asnaf kita bagi kipas, dapur. Lepas ni harap lebih meriah," tambahnya.Majlis kemuncak ialah Iftar Santai di Masjid Abdullah Fahim, Kepala Batas.Antara rakan strategik yang menjayakan program ini ialah Halo Telco, Masjid Abdullah Fahim, Jambatan Kedua Pulau Pinang ( JKSB) dan Yayasan Dakwah Islamiah Malaysia (Yadim) Pulau Pinang.

(Jelajah Ramadhan MutiaraFM santuni peserta tadarus al-Quran)


KDN teliti mesin pencetak pasport berkapasiti tinggi

GEORGE TOWN, 9 April- Kerajaan sedang meneliti alternatif mendapatkan mesin pencetak pasport berkualiti tInggi sebagai langkah mengatasi kesesakan di Jabatan Imigresen.Menteri Dalam Negeri, Datuk Seri Saifuddin Nasution Ismail berkata selepas tempoh Perintah Kawalan Pergerakan (PKP), isu kesesakan di pejabat Imigresen semakin luar biasa disebabkan permohonan yang meningkat."Kami juga akan menggantikan mesin pencetak yang sekarang ini, kepada pencetak yang mempunyai keupayaan lebih tinggi."Sekarang ini mesin cetak pasport di pejabat pengeluar itu, satu hari boleh proses tak sampai 500. Kita telah pun mendapatkan beberapa alternatif lain yang kita akan muktamadkan keupayaan mesin cetak pasport, satu jam kepada 120 buku," kata Saifuddin kepada pemberita selepas majlis Penerapan Nilai-Nilai Murni dan Iftar KDN Madani di sini. Hadir sama dalam majlis itu ialah Ketua Polis Negara, Tan Sri Acryl Sani Abdullah Sani dan Ketua Polis Pulau Pinang, Datuk Mohd. Shuhaily Mohd. Zain.Untuk rekod, Jabatan Imigresen mengeluarkan sebanyak 2.8 juta pasport sepanjang tempoh pasca pandemik Covid-19 iaitu peningkatan empat kali ganda berbanding tempoh sebelumnya.Dalam pada itu, beliau menjelaskan Jabatan Imigresen telah mengenalpasti 21 pejabat pengeluar pasport yang mengalami kesesakan luar biasa dan satu projek perintis akan dilaksanakan sebagai jalan penyelesaian kepada permasalahan itu. Hanya beberapa pejabat pengeluar pasport akan dijadikan lokasi untuk mengambil pasport yang siap dipohon menerusi online manakala warga emas, orang kurng upaya dan kanak-kanak masih boleh berurusan dengan pejabat Imigresen di negeri masing-masing secara bersemuka.

(Datuk Seri Saifuddin Nasution berkata KDN sedang teliti mesin pencetak pasport berkapasiti tinggi)


(Peserta turut disajikan dengan program ilmu berbentuk forum dengan tema, bicara Al-Quran, Pembangunan OKU merentas zaman)

KUALA LUMPUR, 9 April- Jabatan Agama Islam Wilayah Persekutuan (JAWI) menganjurkan majlis khatam al-Quran braille bersama golongan OKU penglihatan dari Persatuan Orang-Orang Cacat Penglihatan Islam Malaysia (PERTIS) dan Persatuan Bagi Orang Buta Malaysia (MAB).Menurut Penolong Pengarah Ketua Unit Orang Kurang Upaya Bahagian Pengurusan Dakwah JAWI, Nur Solehah Syafie, program ini adalah kesinambungan kepada program kelas al-Quran Braille yang dianjurkan JAWI dalam usaha membantu OKU penglihatan mendalami islam dan juga al-Quran."Program ini juga sebagai memupuk rasa cinta kepada al-Quran dan membuktikan kepada orang awam bahawa kelainan upaya yang ada pada kita bukanlah satu halangan untuk kita mendalami agama, bahkan mereka mempunyai keistimewaan memahami dan mempelajari al-Quran dalam konteks menggunakan tulisan braille adalah suatu yang sangat unik dan saya rasa ia bukan sahaja perlu dipelajari oleh warga OKU penglihatan, tetapi kita juga orang normal mempelajari bagaimana al-Quran braille berfungsi," kata Nur Solehah.Beliau berkata demikian di majlis khatam al-Quran braille oleh 20 orang peserta dalam kalangan OKU penglihatan di bangunan MAP di Kuala Lumpur.Menurutnya, kelas bimbingan al-Quran dan fardu ain kepada OKU pendengaran dan penglihatan ini telah bermula 10 tahun yang lalu dan diadakan dua kali sebulan.Selain itu, JAWI giat melaksanakan program kefahaman Islam dan pengajian asas fardu ain kepada golongan OKU penglihatan dan pendengaran secara berkala bagi memastikan golongan tersebut tidak tercicir daripada mendapat bimbingan untuk mendalami ajaran Islam.Di majlis tersebut, para peserta turut disajikan dengan program ilmu berbentuk forum dengan tema, bicara Al-Quran, Pembangunan OKU merentas zaman.JAWI juga menyampaikan sumbangan JAWI Food Bank bagi membantu meringankan kos sara hidup yang ditanggung oleh golongan ini.Menurutnya, inisiatif berkenaan adalah selaras dengan prinsip ihsan JAWI yang bermatlamat menyantuni semua golongan terutama menunaikan hak golongan minoriti seperti OKU bagi mendalami ilmu agama.

(JAWI anjur majlis khatam al-Quran braille)


15,000 pek diagih: Program Bubur Lambuk Mega Kasih Ramadan

(Pelepasan konvoi bagi program anjuran KPJ Healthcare itu dilakukan oleh Menteri Komunikasi dan Digital, Fahmi Fadzil)

KUALA LUMPUR, 8 April- 15,000 pek bubur lambuk diagihkan di sekitar Bandar Tun Razak, Lembah Pantai, Titiwangsa dan Seri Serdang dalam program Bubur Lambuk Mega Kasih Ramadan.Pelepasan konvoi bagi program anjuran KPJ Healthcare itu dilakukan oleh Menteri Komunikasi dan Digital, Fahmi Fadzil.Seramai 200 sukarelawan bergotong royong menyediakan juadah tersebut."Insya-Allah usaha murni ini kami harap dapat menarik perhatian lebih ramai sahabat-sahabat untuk berkolaborasi dengan kami sebab di KPJ ni kami punya tujuan adalah untuk mempromosi kesihatan dan menjaga kesihatan dan menjaga kita sesama kita untuk menjadi lebih sihat dan prihatin untuk masyarakat sekelilling," kata Pegawai Pimpinan KPJ Healthcare, Norhaizam Mohammad.Program melibatkan kerjasama antara SAJI Malaysia, Volvo Malaysia, Masjid Negara, Pusat Pungutan Zakat dan MAIWP.

(Seramai 200 sukarelawan bergotong royong menyediakan juadah tersebut)


Tarikh Aidilfitri: Rujuk sumber rasmi

KUALA LUMPU, 8 April- Umat Islam di negara ini dinasihatkan agar merujuk sumber media rasmi seperti RTM bagi mendapatkan maklumat sahih berkaitan penentuan tarikh Hari Raya Aidilfitri.Menteri Komunikasi dan Digital, Fahmi Fadzil berkata kini terdapat banyak info tular di media sosial terutama dari sumber negara luar tentang tarikh Aidilfitri."Kita lihat sekarang ni ada banyak ulasan sama ada dalam media sosial atau dalam laman-laman web yang mengangkat pandangan di negara-negara lain tentang kebarangkalian bila tarikh Aidilfitri. "Jadi saya beri peringatan, beberapa hari lalu saya juga telah bertemu Timbalan Ketua Pengarah Jakim membincangkan perkara yang sama. Beliau dan saya juga mengingatkan bahawa hanya satu tarikh yang kita ikut iaitu yang diumum oleh Penyimpan Mohor Besar Raja-Raja." katanya ketika ditemui media dalam Program Nur Ramadan peringkat Wilayah Persekutuan Kuala Lumpur di Masjid Ar-Rahah, Kampung Kerinchi.Isu penentuan tarikh Hari Raya Aidilftri menjadi polemik susulan ramalan beberapa ahli astronomi dari negara luar yang menjangkakan ia jatuh awal sehari pada 21 April.

(Fahmi berkata umat Islam dinasihat rujuk sumber media rasmi)


HULU LANGAT, 8 April- Yayasan Darul Ehsan (YIDE) dan KDEB Waste Management (KDEBWM) memeterai perjanjian persefahaman (MoU) dengan disaksikan Raja Muda Selangor, Tengku Amir Shah di Masjid Jamek Pekan Kajang, hari ini.Menurut Pengerusi YIDE, Tan Sri Mazlan Mansor, dengan termeterainya MoU itu diharapkan KDEBWM akan terus mengukir senyuman anak-anak yatim melalui Infak Tanggungjawab Sosial Korporat."Komitmen ini adalah satu contoh yang cukup baik khususnya apabila mereka telah menganjurkan satu sistem potongan bulanan," kata Mazlan.Beliau turut merakamkan penghargaan kepada KDEBWS apabila seramai 371 kakitangannya telah mencarum potongan gaji melalui Skim Infaq Yatim YIDE."Saya ucapkan terima kasih kepada pihak YIDE yang telah memberi komitmen dan setuju bekerjasama dengan KDEB dalam kita buat kerja kita dapat pendapatan cukai zakat KDEB bawah syarikat kerajaan negeri adalah untuk menyumbang setakat mana yang kita mampu. Sekurang-kurangnya dapat memberi sedikit senyuman kepada semua anak yatim bawah YIDE, " katanya.KDEBWM telah membantu anak-anak yatim seliaan YIDE sejak 2017.Pada 4 April lalu, KDEBWM menyerahkan sumbangan hari raya dengan meraikan anak-anak yatim seliaan YIDE di Shah Alam.

(Tan Sri Mazlan berkata YIDE, KDEBWM meterai MoU Infak Tanggungjawab Sosial Korporat)


ARAU, 8 April- PerlisFM meneruskan program Jelajah Ramadan siri kedua ke Parlimen Arau dengan menyantuni golongan asnaf.Program berkenaan yang berlangsung petang tadi turut mendapat kerjasama baik daripada Masjid Al Barakah Arau Perlis.Seramai 150 orang anak Kariah masjid disantuni."Tahun ni kita nampak ada kelainan dia, sebab kita ni merupakan antara negeri untuk sesi penutupan dan selepas ni kita akan sesi ketiga di masjid di Batu 5 dan walaupun tiga kali penganjurannya di Perlis, tapi misi dan motifnya tetap sama, untuk kita menyantuni golongan yang kurang berkemampuan dalam masa sama menyemarakkan semangat untuk kita berada dalam bulan Ramadan," kata Penerbit Jelajah Ramadan Siri Kedua. Iqbal Arif Yaakob.Program yang bermula jam 5.00 petang itu dimulakan dengan ceramah agama yang disampaikan Ustaz Muhammad Rizal Azizan dengan tajuk Mencari Redha Allah.Program diteruskan dengan sumbangan kepada 30 orang anak yatim dan 10 orang asnaf sumbangan PerlisFM dan pihak masjid berupa duit raya dan barangan keperluan asas seperti beras dan minyak masak.Program kali ini juga turut diselitkan dengan sesi pembayaran zakat fitrah bagi kakitangan PerlisFM yang belum membayar zakat pada tahun ini, dan diakhiri dengan majlis berbuka puasa bersama pihak masjid.

(Jelajah Ramadan santuni asnaf di Parlimen Arau)


Agihan bubur lambuk pandu lalu LABUANfm

LABUAN, 8 April- Sebanyak 2,000 pek bubur lambuk diagihkan secara pandu lalu kepada masyarakat bersempena Nuzul al-Quran.Program Sinergi LABUANfm itu diadakan di perkarangan tempat letak kereta Masjid Jamek Layang-Layangan. Program yang bertemakan “Berkat Ramadan” mendapat kerjasama daripada Jawatankuasa Masjid Jamek Layang-Layangan, Kelab Belia KEBAL, serta Majlis Perwakilan Pelajar (MPP) UMS-KAL. Penerbit Rancangan, Mohd Rendy Ricky berkata, program itu diadakan bertujuan mengimarahkan bulan Ramadan dengan bergotong-royong memasak bubur lambuk. l"Mengingatkan kembali nostalgia bubur lambuk ini… kalau biasa sinonimnya bulan puasa ini memang bubur lambuklah menjadi salah satu juadah yang akan kita berikan ataupun kita kongsikanlah," katanya. "Alhamdulillah program ini amat baiklah. Program ini adalah program tahunan Kelab Belia Anak Layangan juga dan alhamdulillah pada tahun ini berkolaborasi dan insya-Allah akan diteruskan pada masa akan datang," kata Pengerusi Kelab Belia Anak Layangan, Ahmad Nazri Jamal. Dalam pada itu, aktiviti memasak bubur lambuk telah bermula seawal 8.30 pagi tadi dan diagihkan mulai 2.00 petang. Selain itu, turut disampaikan bantuan kit makanan yang disumbangkan oleh UMS-KAL kepada 10 asnaf di kampung berkenaan. "Untuk program kali ini kami telah mencapai objektif yang telah kami tetapkan iaitu untuk berusaha membantu pihak-pihak yang.. penduduk asnaf di sekitar Labuan, kata Naib Presiden MPP UMSK-KAL. Timetio Fernandez Anak Luat."Saya ucapkan terima kasihlah kepada semua yang sudi datang ke rumah saya inilah. Jadi dengan sumbangan ini dapatlah jua meringankan beban.. mana menyambut Aidilfitri ni lah alhamdulillah," kata Penerima Bantuan, Zakaria Alui.

(Agihan bubur lambuk pandu lalu LABUANfm)


Pandu Puteri agih bubur lambuk kepada petugas barisan hadapan hospital

KANGAR, 8 April- Sebanyak 400 pek bubur lambuk Maggi diagihkan Persatuan Pandu Puteri Malaysia Cawangan Perlis khusus buat petugas barisan hadapan di Hospital Tuanku Fauziah. Inisiatif ini merupakan kerjasama antara Persatuan Pandu Puteri bersama Nestle (Malaysia) Berhad bagi menghargai pengorbanan petugas barisan hadapan serta memberi keceriaan untuk berbuka puasa. Menurut Yang DiPertua Persatuan Pandu Puteri Malaysia Cawangan Perlis, Datuk Tengku Shireen Tengku Suleiman, program berkenaan dilaksanakan setiap kali bulan Ramadan sejak tahun 2018. Persatuan Pandu Puteri komited untuk menyokong individu yang memerlukan menerusi pelbagai program tanggungjawab sosial korporatnya termasuk inisiatif pengagihan bubur lambuk yang menjadi simbol amalan berkongsi sepanjang bulan Ramadan. "Saya pun ucapkan terima kasih kepada Nestle Maggi sentiasa sokong kami tiap-tiap tahun dan juga kepada Pengarah Hospital Kangar yang memberi keizinan untuk kami datang di bulan puasa tahun ini," katanya.

Beliau ditemui pada Program Agihan Bubur Lambuk Bersama Nestle (Malaysia) Berhad di Hospital Tuanku Fauziah. Amalan berbuat kebaikan dan berkongsi rezeki pada bulan Ramadan adalah selaras dengan perkongsian rahmat dan sumber pendapatan dan program ini akan terus dilaksanakan setiap kali Ramadan. Turut hadir, Pengarah Hospital Tuanku Fauziah, Dr Nordin Mohamed.


IPOH, 8 April- Seramai 9,000 kanak-kanak kurang berkemampuan di Perak menerima bantuan raya menerusi Program "Meriah Beraya Sejahtera Bersama 2023".Bantuan berupa baucar RM150 seorang itu diberikan bagi meringankan beban golongan itu membuat persiapan Hari Raya Aidilfitri.Menteri Besar Perak, Datuk Seri Saarani Mohamad berkata dengan baucar tersebut penerima boleh membeli kelengkapan dan pakaian di pasar raya terpilih."Semua penerima dari 59 DUN tu dapat tetapi untuk DUN pembangkang diuruskan oleh sekretariat wanita," kata Saarani selepas merasmikan program tersebut di Kamunting.Sementara itu, penerima yang ditemui mengharapkan lebih banyak program seumpama itu dapat dilaksanakan pada masa akan datang."Alhamdulillah bersyukur sangat dapat ringankan beban saya kalau tidak pening juga tiga orang sekali, untuk diri sendiri memang tak fikir " kata penerima, Noramiza Che Pie. "Program ini bagus kalau boleh lepas ni boleh diteruskan lagi," kata seorang lagi penerima Ainur Mat Ridzuan."Memang seronoklah sebab Yang Amat Berhormat bagi bantuan jagi kurangkan sikit la beban ibu nak belanja semua," kata penerima bantuan Mohd Zulfikri Zulfazli.Program tersebut adalah anjuran Kerajaan Negeri dengan kerjasama Jabatan Kebajikan Masyarakat (JKM), Sekretariat Wanita Perak serta beberapa badan bukan kerajaan (NGO) dan komuniti setempat.

(Datuk Seri Saarani berkata 9,000 kanak-kanak terima bantuan raya kerajaan Perak)


Bukit Aman tubuh pasukan khas siasat kes babitkan 3R

KUALA LUMPUR, 8 April- Polis Diraja Malaysia (PDRM) menubuhkan pasukan khas bagi menyiasat kes melibatkan penghinaan terhadap agama, kaum dan institusi diraja (3R).Setiausaha PDRM Datuk Noorsiah Saaduddin berkata pasukan itu, yang ditubuhkan pada 22 Mac lepas, diketuai Pengarah Jabatan Siasatan Jenayah (JSJ) dan dikendalikan oleh Unit Siasatan Jenayah Terkelas Bahagian D5 JSJ.“Objektif pasukan khas ini adalah memastikan siasatan dijalankan dengan segera dan (hasil siasatan) dikemukakan kepada pejabat Peguam Negara dalam tempoh tujuh hari,” menurutnya dalam kenyataan hari ini.Beliau berkata tujuh kertas siasatan melibatkan kes 3R dibuka bagi tempoh 27 Mac hingga Khamis lepas dengan empat daripadanya berkaitan penghinaan terhadap institusi diraja, dua membabitkan agama dan satu berbaur elemen perkauman.Katanya tiga kertas siasatan telah dirujuk kepada pejabat Peguam Negara manakala empat lagi masih dalam siasatan.“Setakat ini, dua individu telah ditahan membabitkan kes penghinaan terhadap institusi diraja dan perkauman manakala seorang lagi dalam proses dikesan,” katanya.Noorsiah turut menasihati orang ramai agar tidak memuat naik gambar, video sensitif dan perkara yang melangkaui aspek 3R sehingga menyebabkan fitnah serta mengundang kemarahan masyarakat.

Beliau berkata orang ramai turut disaran menggunakan media sosial dengan bijak terutama yang menyentuh isu 3R bagi menjamin keharmonian dan perpaduan masyarakat berbilang kaum serta agama terpelihara.“Sebarang bentuk penularan berita palsu, berkecenderungan menghasut atau ugutan yang boleh menyebabkan kegentaran awam melalui platform media sosial akan diambil tindakan undang-undang di bawah Akta Komunikasi dan Multimedia 1998, Akta Hasutan 1948 serta kesalahan yang termaktub mengikut Kanun Keseksaan,” katanya. -BERNAMA


Masjid Jame’ Badlishah mohon maaf laung azan Maghrib awal

YAN, 8 April- Pengurusan Masjid Jame’ Badlishah, Pekan Yan memohon maaf kepada jemaah kerana melaungkan azan Maghrib dua minit lebih awal sebelum masuk waktu sebenar pada 30 Mac lalu iaitu pada 8 Ramadan.Timbalan Pengerusi masjid itu, Ahmad Nasir menerusi kenyataan 1 April lalu berkata, kesilapan tersebut adalah disebabkan masalah teknikal paparan digital waktu azan di masjid berkenaan.Menurut beliau, puasa jemaah yang bergantung semata-mata kepada laungan azan Maghrib dari masjid tersebut untuk berbuka telah terbatal dan perlu diganti atau diqada.

Jelas beliau, perkara tersebut berdasarkan pandangan Jumhur Ulama' dalam kalangan Hanafi, Maliki, Syafie dan ramai dalam kalangan ulama' Hanbali menyatakan bahawa puasa tersebut batal dan wajib diqada.


Siri Jelajah Ramadan Perakfm bantu golongan kurang berkemampuan

SUNGAI SIPUT, 8 April- Siri Jelajah Ramadan Perakfm diteruskan tahun ini melibatkan dua daerah di negeri itu.Program ini bertujuan menyantuni golongan kurang berkemampuan selain mendekatkan diri dengan pendengar.Pengarah Penyiaran Negeri Perak, Syazariah Majidi berkata, penganjuran program dengan kerjasama beberapa rakan strategik itu diadakan di tiga masjid terpilih."Program kami di sini sebenarnya untuk mendekatkan Perakfm dengan penduduk-penduduk tempatan."Selain itu, menjalinkan silaturahim bersama penduduk di sini dan diharapkan sumbangan yang diberi dapat menceriakan golongan yang kurang bernasib baik," katanya.

(Pengarah Penyiaran Negeri Perak, Syazariah Majidi)

Tambah beliau, antara pengisian program adalah penyerahan kotak makanan kepada 20 keluarga kurang berkemampuan selain penyediaan bubur lambuk di pekarangan masjid.Turut diadakan rakaman rancangan Tausiyah menampilkan penceramah selebriti, PU Yeop.


FAMA Negeri Sembilan hubungkan usahawan pemasaran, pengeluar

REMBAU, 8 April- Bagi menyediakan jaminan pasaran kepada pengusaha ladang kontrak dan memastikan bekalan sayur-sayuran dan buah-buahan mencukupi, FAMA Negeri Sembilan menghubungkan usahawan pemasaran dan usahawan pengeluar. Langkah itu diambil bagi memastikan bekalan sayur-sayuran dan buah-buahan mencukupi.Seramai 233 usahawan ladang kontrak telah berdaftar di bawah FAMA dan menerima baik inisiatif tersebut. Pemangku Ketua Pengarah FAMA, Abdul Rashid Bahri berkata, pihaknya menyasarkan lebih banyak penglibatan dan kerjasama daripada agensi berkaitan. "Kita sasarkan setiap tahun lebih kurang 1000 peserta. Kalau kita kumpulkan, lebih daripada 5000 peserta untuk ladang kontrak di bawah kendalian FAMA. "Kita ada agensi-agensi lain, daripada MPP, Lembaga Pertubuhan Peladang, Lembaga Nenas dan juga jabatan-jabatan lain. "Jadi, di bawah FAMA setiap tahun kita sasarkan 1000 peserta dan setakat ini Alhamdulillah kita mencapai sasaran tersebut," katanya.

Catatan hasil sebanyak 400 metrik tan disasarkan bagi tahun ini dan tanaman sayuran seperti bendi, cili, timun, peria dan labu menjadi keutamaan di Negeri Sembilan.Kewujudan Agrobazar dan Pasar Tani berjaya mengekalkan bekalan makanan utama di musim perayaan Aidilfitri.


KUALA LUMPUR, 8 April- Yang di-Pertuan Agong, Al Sultan Abdullah Ri’ayatuddin Al Mustafa Billah Shah menzahirkan rasa dukacita dan mengutuk sekeras-kerasnya serangan terbaharu tentera rejim Israel terhadap jemaah dan pencerobohan ke atas Masjid Al-Aqsa, baru-baru ini.Seri Paduka Baginda menyifatkan serangan terhadap jemaah dan pencerobohan tempat suci umat Islam yang ketiga itu sebagai perbuatan keji dan tindakan yang amat zalim serta tidak perikemanusiaan.Melalui kenyataan, Pengelola Bijaya Diraja, Datuk Zahari Ariffin memaklumkan Seri Paduka Baginda menyifatkan tindakan tentera rejim Israel itu bukan sahaja menyalahi undang-undang malah mencabuli hak asasi serta kesucian masjid itu. Seri Paduka Baginda bertitah rakyat Malaysia sentiasa bersolidariti bersama Palestin dan memperjuangkan prinsip keadilan di samping menentang sebarang bentuk keganasan dan kezaliman sesama manusia. Seri Paduka Baginda juga menzahirkan sokongan terhadap ketetapan kerajaan Malaysia menyeru masyarakat antarabangsa khususnya Majlis Keselamatan Pertubuhan Bangsa Bersatu (UNSC) supaya rejim Israel bertanggungjawab dan segera membebaskan semua tahanan Palestin. Seri Paduka Baginda turut menyeru masjid dan surau di negara ini mengadakan solat sunat hajat dan doa selamat bagi memelihara kesejahteraan rakyat Palestin daripada niat jahat Rejim Israel.

(Agong dukacita tindakan Israel cemar kesucian Al-Aqsa/Foto fail)


Mayat mangsa hilang ditemukan terapung dipermukaan air

KUCHING, 8 April- Mayat mangsa hilang di Tanjung Jerijih, Tanjung Manis pada Isnin lepas ditemukan terapung di permukaan air, malam tadi. Pengarah Zon Maritim Tanjung Manis, Agensi Penguatkuasaan Maritim Malaysia, Komander Maritim, Gilbert Tinggak Numpang berkata, pihaknya menerima panggilan daripada bapa mangsa mengenai penemuan mayat mangsa di ruang kemudi “wheelhouse” bot yang karam pada pukul 8.55 malam. Gilbert Tinggak memberitahu, sejurus mendapat maklumat tersebut, Maritime Rescue Sub Center (MRSC) Kuching, mengatur gerak aset dan menyalurkan maklumat kepada agensi berkaitan.Bagaimanapun jelasnya, disebabkan oleh cuaca di lokasi tidak mengizinkan serta jarak penglihatan terhad pada waktu malam, pasukan penyelamat terpaksa diatur gerak pada pagi tadi.Tambah beliau, sekitar pukul 9.25 pagi, pasukan penyelamat bersama pasukan penyelam telah tiba di lokasi dan mendapati mayat berkenaan terapung di permukaan air.Mayat mangsa telah dibawa ke Jeti Terminal Tanjung Manis dan diserahkan kepada pihak polis bagi tindakan seterusnya.

Operasi Carilamat ditamatkan pada pukul 12.15 tengah hari tadi.Dalam kejadian Isnin lepas, mangsa Wong Pak Wei bersama lima anak kapal lain telah dibadai ribut yang mengakibatkan bot yang dinaiki mereka terbalik dan karam.Kelima-lima mangsa yang lain sempat memakai jaket keselamatan dan terapung sehingga dijumpai bot nelayan berhampiran.